बतकुच्चन  – ७६ – Anjoria\nबतकुच्चन  – ७६\nSep 10, 2012 बतकुच्चन\nबारी आ बारी के बाति पिछला बेर बाकी रह गइल रहुवे से ओहिजे से शुरु करत बानी. बारी के एक मतलब होला कतार में पड़ल आदमी भा काम के बारी भा मौका आ दोसर मतलब होला बगइचा. भा समूह. बारी का जगहा कुछ जगहा वारी लागेला . जइसे कि फूल के बगइचा फुलवारी आ महुआ के महुआबारी, बाँस के बँसवारी. कहीं कहीं ई बारी जगहो का हिसाब से हो जाला जइसे कि मठियाबारी, बाबू के बारी वगैरह. मठिया वाला बगइचा मठियाबारी आ बाबू के बगइचा बाबू के बारी. कलकता आ एकरा उपनगर में छोट छोट कमरन के समूह के बाड़ी कहल जाला जवना के मुबंई में चाल कहल जाला. अब बारी के बात चलल त बगइचा से जुड़ल एगो कहानी याद आ गइल. बतकुच्चन में कबो कवनो कहानी ना कहत लिखत रहीं बाकिर पिछला दिने कुछ अइसन भइल जे लिखे के मन कर गइल. एगो आदमी रात के बगइचा में मैदाने गइल त ओहिजा गंदा पर गिरल एगो अमरूद मिल गइल. एने ओने देखलसि कि केहु देखत त नइखे आ उठा के पानी से धो के खा लिहलसि. अगिला दिन संजोग से एगो बारात जाये के मौका मिलल. ओहिजा जनवासा में जुड़ल महफिल में बइठले. नाचे वाली नचनिया गावे शुरू कइलसि “कहि देब हो राजा रात वाली बतिया..”. अब त ओह आदमी के करेजा धक से कर गइल. मुँह धुआँ गइल. संजोग से नचनिया ओकरा सोझा बइठल त परंपरा का हिसाब से पाकिट से निकाल के कुछ रुपिया दिहलन. नचनिया के लागल कि एह आदमी के गाना पसंद आइल बा से हर दू लाइन का बाद “कहि देब हो राजा रात वाली बतिया..” कहत ओकरा सोझा बईठ जाव आ ऊ आदमी आपन पाकिट खाली करत गइल. हालत ई हो गइल कि ओकरा लगे कुछ बाचल ना त अँऊजिया के कह पड़ल कि “का कहबे? इहे नू कि रात गंदा पर गिरल अमरूद खइनी.” ओह आदमी के अतना कहते महफिल सन्न रहि गइल आ थोड़ देर बाद बड़ी जोर के ठहाका लागे लागल. अब सोचे के बाति ई बा कि अगर ऊ आदमी “रात वाली बतिया” से परेशान ना रहीत त का ऊ ओतने परेशान होखीत ओह नचनिया के बाति से. ना नू! एगो अंगरेजी शब्द हवे ब्लैकमेल. अब अंगरेजी में मेल त डाक के कहल जाला आ ब्लैक करिया के. त करिया डाक त होखे ना. ब्लैकमेल शब्द कइसे बनल एकरा बारे में अंदाजा लगवला पर इहे लागत बा कि जब केहु के करिया कारनामा. “रात वाली बतिया”, उजागर कर देबे के धमकी देत कवनो चिट्ठी, मेल, आइल होखी त ओह मेल के ब्लैकमेल कह दिहल गइल होखी आ तब से ई ब्लैक मेल शब्द समाज में चले लागल होखी. ब्लैक मेल ओकरे के कइल जा सकेला जेकरे लगे कवनो ब्लैक होखे, “रात वाली बतिया” लुकावे जोग होखे. एहसे कबो मत कहीं कि फलनवा रउरा के ब्लैकमेल करत बा. काहे कि ई बात कहि के रउरो मान लेत बानी कि राउर कवनो “रात वाली बतिया” बा जवना के कहि देबे के धमकी दिहल जात बा. दाल में कुछ करिया होखे के बात पहिले कहल जात रहुवे अब त देखे में सगरी दलवे करिया लागत बा. आ बात जब निकलल त मोटा मालो के चरचा कइला बिना ना मानब. अगिला हफ्ता ले दम धर लीं.\n2 thought on “बतकुच्चन  – ७६”\nबगइचा वाला बात से इयाद आइल कि गोपालबारी (गोपालबाड़ी) सब्द एगो मसहूर सब्द बा।\nब्लैकमेल खातिर हिन्दी में सब्द बा- भयादोहन। बारी के बात तनी कमे रह गइल अबकिर।


Malikayin ke Pati Corona vaccine in Bihar Modi yogi hemant Soren Bhojpuri - Bhojpuri में पढ़ें मलिकाइन के पाती- बिहार में केहू लिहल कोरोना के 11 टीका – News18 हिंदी\nबिहार के मधेपुरा जिला में 84 साल के एगो बूढ़ के कहनाम बा कि अबे ले ऊ करोना के 11 गो टीका लगवा चूकल बाड़े. एकरा बाद त हंगामा मच गइल बा. एकरा पहिले मोदी, शाह, जोगी, हेमंत सोरेन आ प्रियंका चोपड़ा के बिहार में टीका लिहला के खबर आइल रहे.\nपांव लागीं मलिकार ! जोगापुर के जियावन ठाकुर ठीके कहेले मलिकार, बिहार के जे बूझ जाव से मरद कहाई. पांड़े बाबा आज कई गो अइसन खबर सुनावत रहुवीं जवना से जियावन ठाकुर के कहलका सोरहनिया सांच लागे लागल बा. खबरिया सुन के कबो खूबे हंसी छूटत रहुवे त कबो कपार ध लेबे के मन करत रहुवे. पांड़े बाबा बतावत रहुवीं कि सरकार करोना रोके खातिर दूगो टीका लेबे के कहले बिया. एहू में अबे कुछ लोग अइसन बा, जे पहिलको टीका नइखे लिहेले. अब कमे लोग अइसन बांचल बा, जेकरा दोसरका टीका लेबे के बा. एही बीचे एगो अइसन खबर आइल बा कि सुन के केहू अंगुरी दांत से चबा ली. बिहार के मधेपुरा जिला में 84 साल के एगो बूढ़ बिना कवनो लाग लपेट के कहले बाड़े कि अबे ले ऊ करोना के 11 गो टीका लगवा चूकल बाड़े. एकरा बाद त हंगामा मच गइल बा. सुने में आवता कि उनका पर अब केस हो गइल बा. 11 टीका लगवावे वाला बरमदेव मंडल के कहनाम बा कि टीका लगावे वाला के पोल एइसे खुल गइल बा, एही से सभे खड़बड़ाइल बा. ओह बुढ़ऊ के घर मधेपुरा जिला के पुरैनी बलौक के औराय गांव में बा. ई ममिला तब सामने आइल, जब ऊ बारहवां टीका लेबे खातिर एगो सेंटर पर चहुंपल रहले. अब उनका पर करोना गाइडलाइन तुरला के केस भइल बा.\nसिविल सारजन लगववले बाड़ी5गो टीका\nपटना के सिविल सर्जन कवनो जनाना बाड़ी. सुने में आवता कि उहो अबे ले पांच गो टीका लगवा चुकल बाड़ी. कबो पेन काड त कबो आदार काड देखा के उनका पांच गो टीका लाग गइल बा. दू गो आदार काड पर आ दू गो पेन काड पर टीका लागल. जब एगो अउरी टीका के बात इल त उहो ले लिहली. एकरा के लेके अलगे हंगामा मचल बा. जांच-पड़ताल होता. उनकर कहनाम बा कि उनका कागज के फरजी इस्तमाल भइल बा. सांच बात का बा, ई त जांच के बादे पता चली.\nपहिलहूं आइल चुकल बा गड़बड़ी के केस\nपिछलका साल जब करोना के टीका देबे के काम शुरू भइल त कई जगहा से अइसन खबर सुने में आइल रहे कि बिना टीका लिहले साटिकफिटिक जारी हो गइल. नालंदा जिला से एगो केस त अइसन आइल रहे कि एगो जनाना पहिला टीका लिहलस आ दोसरका टीका के टाइम पूरा भइला पर जब लेबे गइल त मालूम भइल कि ओकरा त दुसरको टीका लाग गइल बा. सांच बात ई रहे कि ऊ पहिलके टीका लिहले रहे, ओकरा नांव पर दोसरा के टीका दिया गइल रहे भा कोटा पूरा करे खातिर दुसरका टीका लेबे वाला लिस्ट में ओकर नांव ढुका दिहल गइल रहे. 18 सितंबर 2021 के एगो अइसन केस सामने आइल रहे कि लोग सुन के भौचक रह गइल. एगो अइसन जनाना के टीका लगावे के साटिकफिटिक जारी भइल रहे, जवन पहिलहीं मर चुकल रहे. माने मुअलो आदमी के टीका लाग गइल. ई ममिला पुरइनिया (पूर्णिया) जिला में धराइल रहे. एही तरे एगो अउरी अजूबा केस बिहार में सुनाइल रहे. एगो आदमी नोयडा में टीका के लाइन में अपना बारी के राह देखत रहे आ एने अररिया जिला में ओकरा दोसरका टीका लगला के साटिकफिटिक जारी हो गइल.\nमोदी, शाह आ जोगी जी के बिहार में लागल टीका !\nपांड़े बाबा के बतावल खबरिया सुन के त कबो-कबो खूबे हंसी छूटत रहुवे. उहां के कहत रहुवीं कि बिहार अइसहीं दुनिया में नांव नइखे कइले, कई गो अइसन गुन इहां के लोग में बा, जवना से कहल जाला कि एगो बिहारी, सभका पर भारी. करोना टीका के बतकही में पांड़े बाबा जब ई बतावे लगुवीं कि बिहार के टीका एकदम कारगर बा. एही से बड़-बड़ लोग देस के कोना-कोना से टीका लेबे खातिर भागत-परात बिहार के गांव-गांव चहुंप रहल बा. उहां का बतावत रहुवीं कि थोरहीं दिन पहिले खबर आइल रहे कि दिल्ली छोड़ के प्रधानमंत्री मोदी जी, हाथ छाप पाटी के परिसडेंट सोनिया गांधी आ होम मनिस्टर अमित शाह बिहार के अरवल जिला के करपी पीएचसी पर टीका लगवावे आइल रहे लोग. टीका लगवा के चलियो गइल लोग आ केहू के कानोकान खबर ना भइल. ई बात ऊ लोग त ना बतावल, बाकिर ई जानकारी ओह फिरिस्त में लिखल नांव से लोग के मिल गइल, जवन टीका लगवावे वाला लोग के रहे.\nएतने ले ना, बाहर के जेतना आदमी के टीका बिहार में लागे के खबर आइल बा, ओह फिरिस्त में अमिरका से भागल बिहार पहुंचे वाली सिनेमा के हिरोइन पिरयंका चोपड़ा के भी नांव बा. उनहूं के नांव करपी पीएचसी पर टीका लेबे वाला में लिखाइल बा. गया जिला के पीएचसी पर त यूपी के सीएम जोगी बाबा आ झारखंड के मुखमंतरी हेमंत सोरेन ले चहुपल बा लोग. ओहू लोग के बिहार आके टीका लिहला के खबर आइल रहे. अब एही से बूझल जा सकेला कि बिहार में कवनी गंतिया टीकाकरण हो रहल बा. एही के कहल जाला- अंधेरपुर नगरी, चौपट राजा.\nबिहार में 10 करोड़ लोग के लाग चुकल बा टीका\nबिहार में अबे ले करीब 10 करोड़ लोग के टीका लाग चुकल बा. ई सरकार के दावा बा. अब एक टीकारण में अइसनो नांव अगर होखे त कवनो अचरज के बात ना होखे के चाहीं, जेकरा मुअला के बाद टीका लागल होखे, जेकरा बिना टीका लिहले साटिकफिटिक मिल गइल होखे भा जे एगारह-बारह बेर टीका लगावा चुकल होखे. डागदरी महकमा के मंतरी जी के कहनाम बा कि एक करोड़ टीका एक महीना में लागल बा. टीकाकरण में जवनी गंतिया फरजीवाड़ा सुने में आवत रहल बा मलिकार, ऊ देख के त हमरा बुझाता कि एकर जांच करावे के जरूरत बा. कहीं अइसन त नइखे कि आंकड़ा गिनावे खातिर आलतू-फालतू नांव पर टीका देखा दिहल गइल होखे. अबे त कहीं कहीं से उड़त खबर सामने आवतारी सन. जांच हो जाव त पोले खुल जाई.\nगांव-जवार के हाल मोटामोटी ठीक बा. तीन दिन से बरखा-बूनी होता. घाम उगते नइखे. बुझाता कि खिंचड़ी ले अब अइसने दिन रही. एही में बोखार-सरदी-खोंखी से लोग तबाह बा. पांड़े बाबा के दुआर पर जुटान होता, बाकिर उहां का अपना ओसारा में फरका-फरका कुरसी लगवा दिहले बानी. चाह-पानी बंद बा. खबर कागज अब हाथे-हाथे पाना बांट के केहू नइखे पढ़त. पांड़े बाबा पढ़ीले आ उहें का खबर लोग के सुनाई ले. सरसो के पटवनी हो गइल रहल हा.दुइए दिन बाद बरखा हो गइल. पटवन के हजार रुपिया पानी में चल गइल.\n(लेखक ओमप्रकाश अश्क स्वतंत्र पत्रकार हैं. आलेख में उनके निजी विचार हैं.)\nTags: Bhojpuri News, Corona vaccine, COVID 19\nFIRST PUBLISHED : January 25, 2022, 18:00 IST


बिहार में लईका-लईकी प्रेम-प्रसंग में घर से भागेले, लेकिन अपहरण के प्राथमिकी दर्ज होखेला\nबिहार में हर महीना सैकड़ो अयीसन मामला दर्ज होखेला, जवना में अपना प्रेमी संगे घर से भागल लईकी के परिवार दावा करेला कि लईका, लईका के दोस्त-साथी आ लईका के परिवार उनुका नाबालिग बेटी के बहला-फुसुला के अपहरण क लेले बा।\nबिहार समेत पूरा देश में प्रेम-प्रसंग में घर से भागे वाला लोग बाड़े। लेकिन सच्चाई बा कि घर से भागल ए प्रेमी जोड़ा के खिलाफ अपहरण के मामला दर्ज करावल जाला आ लईकी के नाबालिग करार देवे के प्रयास होखेला। कुछ मामला में लईकी सचमुच नाबालिग होखेले, लेकिन अयीसन स्थिति हमेशा ना रहेला।\nजहां तक बिहार के सवाल बा त इहाँ हर महीना सैकड़ो अयीसन मामला दर्ज होखेला। अयीसन मामला में लईकी के परिवार दावा करेला कि लईका, लईका के दोस्त-साथी आ लईका के परिवार उनुका नाबालिग बेटी के बहला-फुसुला के अपहरण क लेले बा।\nमामला दर्ज होखला के बाद पुलिस के सोझा सबसे बड़ सवाल होखेला कि अपहरण काहें खाती भईल बा? फिरौती के मांग भईल बा कि ना? जान लिही की 90 प्रतिशत मामला में फिरौती के मांग ना होखेला। काहेंकी मामला त प्रेम-प्रसंग के रहेला।\nखैर, एकरा से पुलिस के कार्रवाई प कवनो विशेष फर्क ना पड़ेला। पुलिस आरोपी अवुरी ओकरा नजदीकी लोग के मोबाइल नंबर अवुरी कॉल रिकॉर्ड के जांच-पड़ताल शुरू क देवेले अवुरी शंका वाला सभ नंबर के लोकेशन पता-लगावे के काम शुरू हो जाला। हाँ, जदी फिरौती के मांग शामिल रहेला त कार्रवाई में जादे सावधानी बरते के पड़ेला।\nऐने लईकी के परिवार कथित अपहरण कांड में पुलिस प दबाव बनावे खाती एसपी, डीएम, विधायक आ सांसद समेत स्थानीय मीडिया के आपन दुखड़ा सुनावे शुरू क देवेला। लेकिन जब पुलिस आरोपी अवुरी लईकी के पकड़ लेवेले त अधिकांश मामला झूठा निकलेला।\nकथित तौर प अपहरण भईल लईकी पुलिस के सोझा, मैजिस्ट्रेट के सोझा, हर जगह परिवार अवुरी पुलिस के दावा के झुठलावे शुरू क देवेले आ सवाल अब दर्ज प्राथमिकी प खाड़ा हो जाला। सामाजिक स्तर प ए प्रकार के घटना के बहुत चटकारा लेके सुनल जाला अवुरी सुनावल जाला, लेकिन केहु इ ना सोचेला कि अयीसन काहें भईल? जदी अयीसन हो गईल त झूठा मामला दर्ज करा के का मिली?\nए प्रकार के अधिकांश घटना खाती उ माई-बाप ज़िम्मेवार रहेले जवन कि समय रहते त आँख बंद कईले रहेले अवुरी जब समय बीत जाला त पुलिस के काम बढ़ा देवेले। आज के दौर के बाप-महतारी के तब कवनो चिंता ना होखेला जब ओ लोग के बेटा-बेटी आधा रात के बाद तक फोन प केहु से बात करत रहेला, चैट करत रहेला। चिंता तब होखेला जब बेटी चाहे बेटा प्रेम में अझुरा जाला अवुरी बियाह के बात कहे लागेला।\nए मौका प बाप-महतारी फिल्मी खलनायक के रूप ध लेवेले अवुरी मार-काट से लेके तमाम प्रकार के प्रपंच शुरू क देवेले। नतीजा? एक दिन बेटा-बेटी सभके नज़र बचा के अपना प्रेमी-प्रेमिका के संगे फरार हो जाला आ तब सबसे जादे चोट लईकी के परिवार के पहुंचेला। लईकी के परिवार दउरत-दउरत थाना पहुंचेला अवुरी फटाक से ओकरा प्रेमी के खिलाफ अपहरण के मामला दर्ज करवा देवेला।\nउदाहरण खाती चार अलग-अलग जिला के थाना में दर्ज अपहरण के चार मामला बा। चारो मामला में लईकी के परिवार ओकरा प्रेमी के खिलाफ अपहरण के मामला दर्ज करवलस अवुरी चारो मामला प्रेम-प्रसंग के निकलल। धरईला के बाद प्रेमी-जोड़ी अदालत में कहलस कि "ना त केहु के अपहरण भईल बा, ना केहु अपहरण कईले बा। हमनी के अपना इच्छा से घर छोडले रहनी।"\nअररिया के एगो लईकी तीन साल से एगो शादीशुदा युवक से प्यार करत रहे। दुनो ओर से बराबर के लगाव रहे लेकिन दुनो के परिवार एकरा खाती तैयार ना रहे। ए सभके चलते एक दुनो घर, परिवार, समाज, नाता-रिश्तेदार के परवाह छोड़ के अपना-अपना घर से फरार हो गईले।\nदुनो के घर छोडला के बाद लईकी के परिवार तुरंत थाना पहुंचल आ युवक प अपहरण के आरोप लगावत प्राथमिकी दर्ज करवा देलस। पुलिस तमाम कोशिश के बावजूद दुनो के टोह ना लेवे पावल। आखिरकार6महीना बाद एक दिन लईकी अपने थाना पहुंचल आ कहलस कि 'अपहरण ना भईल रहे, हम खुद अपना इच्छा से अपना प्रेमी के संगे गईल रहनी।' लईकी बालिग रहे, पुलिस मैजिस्ट्रेट के सोझा बयान दर्ज करवला के बाद केस बंद क देलस।\nअलग-अलग जाति के युवक-युवती के बीच चार-पांच साल से प्रेम-प्रसंग चलत रहे। एह बीच दुनो में से कवनो के परिवार एकनी के ना रोकलस, लेकिन जब बियाह के बात आईल त दुनो के परिवार विरोध करे लागल। दुनो के परिवार के कहनाम रहे कि ओ लोग के ए दुनो के प्रेम-प्रसंग के जानकारी ना रहे।\nपरिवार सामाजिक मर्यादा के दुहाई देत लईकी के बियाह दोसरा युवक से करवा देलस। ऐने लईकी अभियो अपना प्रेमी के पावे के चाहत जिंदा रखले रहे आ एक दिन अपना ससुराल से लापता हो गईल। ऐने ओकर प्रेमी भी घर से गायब रहे। लईकी के परिवार आरा के एगो थाना पहुंचल आ प्रेमी युवक प अपहरण के आरोप लगावत मामला दर्ज करवा देलस।\nमामला दर्ज होखला के तीन दिन बाद लईकी खुद थाना पहुंचल अवुरी अदालत में अपहरण के कहानी झूठियावत अपना पति से तलाक आ प्रेमी से बियाह के बात कहलस। पुलिस के देखरेख में तमाम कागजी कार्रवाई पूरा भईल अवुरी आज उ लईकी अपना प्रेमी के पत्नी के रूप में ओकरा संगे रहतिया।\nमधुबनी के एगो थाना में दर्ज एगो प्राथमिकी में कथित तौर प अपहरण भईल लईकी भाड़ा के मकान में रहके पढ़ाई करत रहे अवुरी एही बीच उ एगो युवक के संपर्क में आईल अवुरी प्रेम के खिचड़ी पाके लागल।\nपरिवार आ समाज के डर से दुनो एक दिन घर से फरार हो गईले आ लईकी के परिवार ओकरा प्रेमी प अपहरण के आरोप लगावत मामला दर्ज करवा देलस। पुलिस के बढ़त दबाव के देखत लईकी अकेले एक दिन थाना पहुंचल अवुरी नामजद आरोपी - अपना प्रेमी संगे नेपाल में बियाह क लेवे के सबूत पेश करत अपहरण के दावा के खारिज क देलस।\nलईकी बालिग रहे, अपना मर्ज़ी से अपना प्रेमी संगे घर से भाग के बियाह कईले रहे। अपहरण के मामला झूठा साबित भईल। पुलिस केस बंद क देलस।\nकहल जाला कि प्रेम अंधा होखेला। प्रेम में उंच-नीच, बड़-छोट, जाति-धर्म ना देखाई देवे। अयीसने एगो मामला पटना के शास्त्रीनगर थाना मे दर्ज भईल। ए मामला में लईकी के परिवार एगो युवक प अपना नाबालिग बेटी के बहला-फुसुला के अपहरण करे के आरोप लगवलस।\nमामला दर्ज होखला के बाद लईकी एक दिन खुद थाना पहुंचल अवुरी अपना के बालिग बतावत स्कूल सर्टिफिकेट पेश कईलस आ कहलस कि ओकर अपहरण ना भईल रहे अवुरी परिवार के डर से अपना प्रेमी संगे खुशी-खुशी भागल रहे।\nलईकी के मुताबिक ओकर प्रेमी दोसरा जाति के हवे अवुरी परिवार दुनो के बियाह करावे प तैयार ना रहे। हालांकि परिवार अदालत में साबित क देलस कि लईकी नाबालिग बिया एहसे ए मामला में अभी तक लईकी के प्रेमी के तलाश कईल जाता जबकि लईकी फिलहाल पटना के रिमांड होम में बिया।\nFirst Update: 16 January, 2018 04:11 PM


शारीरिक संबंध बनावे खाती कम से कम कतना उमर होखे के चाही\nकानून के मुताबिक बिआह करे खाती लईका-लईकी के उमर कम से कम 21 साल आ 18 साल होखे के चाही, जबकि एकरा से कम उमर प बिआह चाहे शारीरिक संबंध बनावल कानूनी अपराध बा। लेकिन सवाल बा कि विज्ञान के हिसाब से सेक्स करे खाती कम से कम कतना उमर होखे के चाही? का समय से पहिले सेक्स कईला प नपुंसक होखे के खतरा मेड़राए लागेला?\nभारतीय कानून के मुताबिक बिआह खाती लईकी के उमर कम से कम 18 साल अवुरी लईका के उमर कम से कम 21 साल होखे के चाही। हालांकि आपसी सहमति से संबंध बनावे खाती कम से कम 16 साल के उमर होखे के चाही।\nपारंपरिक तौर प हमनी के समाज बिआह से पहिले केहु संगे शारीरिक संबंध बनावे के अनुमति ना देवेला, लेकिन आज के सच्चाई बा कि बहुत लोग बिआह से पहिले शारीरिक संबंध बनावतारे।\nसरकार अवुरी संस्कार से अलग विज्ञान ए मामला में अलग विचार राखेला। विज्ञान में अयीसन कवनो सूत्र नईखे जवन कि सेक्स खाती कम से कम उमर बतावत होखे। विज्ञान शारीरिक संबंध के मामला में कम से कम अवुरी अधिक से अधिक उमर के कवनो सीमा नईखे तय कईले। साफ बा कि सरकार अवुरी संस्कार से अलग, सेक्स खाती उमर के कवनो बंधन नईखे।\nहालांकि कवनो उमर में शारीरिक संबंध बनावे से पहिले दु चीज़ के ध्यान राखल जरूरी बा - ज़िम्मेदारी अवुरी सम्मान। केहु संगे कबहूँ संबंध बनावे से पहिले सोच लिही कि ए संबंध के नतीजा का होई? जदी नतीजा बाउर भईल त का आप ओकरा के बर्दाश्त करे पाईब?\nज़िम्मेदारी के बाद आवेला सम्मान। कबहूँ अयीसन जगह, अयीसन इंसान संगे अवुरी ए प्रकार के संबंध मत बनाई जवन कि आपके सामाजिक मान-सम्मान चाहे आत्मसम्मान के ठेस पहुंचावे। संगही, संबंध बनावत घरी साथी के इच्छा अवुरी फैसला के सम्मान करी।\nअब सवाल रह गइल कि 'कम उमर में सेक्स कईला से आदमी नपुंसक त ना हो जाला,' त एकर जवाब बा कि ज़िम्मेदारी अवुरी सम्मान के संगे कवनो उमर में बनावल संबंध कवनो प्रकार से केहु के नपुंसक ना बनावेला।\nFirst Update: 21 May, 2018 08:50 PM


"राजाजी" के लेके मनोज पांडे आ सुप्रेरना सिंह का बीच ठन गइल बा – Anjoria\nभोजपुरी इंडस्ट्री के गरम जोड़ी, माने कि मनोज पांडे आ सुप्रेरना सिंह, में एक बेर फेरू ठन गइल बा. अबकी के मामिला फिल्म “राजाजी” के प्रमोशन के बा.\nएने बहुते दिन से सुप्रेरना फिल्म के प्रमोशनल फंडा से ढेरे नाखुश नज़र आवत रहली. उनुका शिकायत बा कि उनुका के फिल्म “राजाजी” के प्रमोशन में तवज्जो नइखे दिहल जात जवना के ऊ हकदार बाड़ी. फिल्म के प्रमोशन के पूरा फोकस फिल्म के हीरो आ प्रस्तुति पर बा. अइसना में सुप्रेरना के नाराज़गी लाज़मी बा.\nहालांकि फिल्म के निर्देशक रवि कश्यप एह बात से इन्कार करत बाड़े. उनुकर कहना बा कि फिल्म के दुनु सितारन के बराबर भाव दिहल जात बा. मनोज पांडे आ सुप्रेरना सिंह के जोड़ी एहसे पहिलहू कई गो हिट फ़िलिम दिहले बावे आ एह लोग के रोमांटिक जोड़ी के परदा पर बहुते पसन्दो कइल जाला. बाकिर अबकी मामिला बहुते घुरपेंच नजर आवत बा.\nबहरहाल, इन्तजार करिके देखल जाव कि अपना एह दुनु सितारन के टशन रवि कश्यप कइसे सम्हारत बाड़े ?\n(स्पेस क्रिएटीव मीडिया के रिपोर्ट)


तारकेश्वर राय 'तारक' के लघुकथा - मैना: भोजपुरी साहित्य क उड़ान (Maina Bhojpuri Magazine)\nHome तारकेश्वर राय 'तारक' भोजपुरी लघुकथा तारकेश्वर राय 'तारक' के लघुकथा\nतारकेश्वर राय 'तारक' के लघुकथा\nजीव के हत्या\nहमरा गाँव के दखिन सिवान के महंगू अहीर के डेरा के २० लठ्ठा दूर एगो बाबाजी लोग के गाँव बा महुवारी । ओह गाँव में बड़ा धार्मिक बिचार के लोग रहेला । जीव हत्या के जघन्य पाप समझेला ई गाँव । आजुले कवनो जीव हत्या भइल होइ कोई के इयाद नइखे । काहें की सउँसे गाँव जीव के आपन घर परिवार के सवांग नियर मानत रहे ।\nएक दिन फजीरे बजरंगी पांडे के छोटका नाती महंगू के आवाज सुनाइल "धउरजा हो एगो आदमी बरम बाबा तर हरीना मार देले बा"\nइ सुनी के गाँव के कुल्हिये नौछेटीहा हाँथ में गोन्जी ले के बरम बाबा की और दौड़ पड़लन । जा के देखलन की, एगो आदमी के गाँव के कुल्हिये लइका मिलके पकड़ले बाण स । सामने मुवल हरीना जमीन पर पड़ल बा । इ देख के सभकर खून खौल गइल । जेकरा हाँथ जवन लागल ओहिसे ओह आदमी के धुनें लागल । उ हाँथ जोड़ी के सबसे रहम के भीख माँगत सुनाइल आ जान बख्स देवे के गोहर भी लगावत सुनाइल ।\nलेकिंग भीड़ कहाँ सुने वाली रहे। हं , बिच बिच में भीड़ में से इ आवाज जरूर सुनाइल "आजु तक ले एह गाँव में जीव हत्या ना भइल रहल ह, जीव हत्या कइके तू हमनीके गाँव के परम्परा के तोड़ी देले बाले ।"\nभीड़ उकसवलस "छोड़ला के काम नइखे एके सजा देहल जरूरी बा, इ एगो जीव के हत्यारा ह, इ हमनीके गाँव के पुरखन से चलल आ रहल परम्परा के तोडले बा "\nभीड़ के आगे एगो निहथ्था आदमी कबले बाँचीत, तड़प तड़प के प्राण निकल गइल ।\nसावित्री भउजी बड़ी खुश बाड़ी। आखिर खुश काहें ना रहीहन? आजु उनकर छोटकी ननद के बियाह ह। बियाह बनारस के होटल से होता। एहिजा चूल्हा-चउका से छुट्टी त बड़ले बा, कुछउ करहूँ के नइखे। खलिहे सज-सँवर के, गलचउरन क के समय बितावे के बा, किसिम-किसिम के पकवान बा से अलगे। सभे बड़ी खुश बा एह नवका रिवाज से।\nआजु सबकर नजर सावित्री भउजी पर से हटते नइखे। हर अदिमी उनकर नवका रूप के देख के अचरज में बा। हरमेसे चोटी बन्हले, कपारे लुग्गा राखि के साधारण साज-सँवार में रहे वाली भउजी आज कजराही आँख अउरी सुन्नर मेकअप में, कान्हे अधपल्लू रखले बहुते फबत रहली, सभकर कहनाम ईहे रहे। बरिसहन बाद भउजियो आपन रूप के बड़वागी सुनि के मारे खुशी के उड़त रहली।\nतब ले बबलुआ धउरल आइल आ कहलस - "मम्मी, मम्मी, बाबा आवताड़न।" बबलुवा के ई ड्यूटी रहल ह कि बाबा के आवते जेतना हाली हो सके, मम्मी के एकर सूचना दे जाय।\nभउजी सोचली कि बरिसहन बाद, हजारन रोपेया खरचा कइला पऽ, बड़ा भाग से ई मोका मिलल बा त ई सुन्नर रूप भेटाइल बा। ऊ दूसर गोतिनिन का सङ्हे बतियावे में बाझे के बहाने बबलुवआ के बात के अनसुन कइ दिहली। बबलुओ देखलस कि मम्मी सुनत नइखी त दूसर लइकन का सङ्हे खेले में बाझ गइल।\nपीछे ठाड़ बाबुओजी ना देखे के बहाना कइलन। त'ले टाटावाली फुआ के ई सब लउकल। ऊ भउजी के रूप देख के कहली- "अरे सावित्री, आज तू त बहुते सुन्नर लागत बाड़ू । केशो बड़ा नीक बन्हाइल बा, बाकिर तोहरो बार अब पाके लागल दुलहिन।" अतिना कहते फुआ आगे का ओरि सरक गइली। फुआ के बात सुनते भउजी के चेहरा पर चिंता के रेख उभरि आइल। ऊ जल्दी-जल्दी वॉशरूम का ओरि बढ़ गइली। जा के शीशा में आपन रूप निहरली आ देखली कि फुआजी ठीके कहत रहली हँ ।\nबाबुजी देखलन, सावित्री भउजी कपारे लुग्गा रखले वॉशरूम से बहरी निकलत रहली। ऊ निकलते बाबूजी का ओरि बढ़ गइली आ कहली- "ओह् बाबुजी? रउआ कब अइनी हँ ?"\nऊ बाबूजी का गोड़ छुवे ख़ातिर झुक गइल रहली।\nबाबुजी मुस्कियात सोचे लगलन, संस्कार त कपार प लुग्गा ना रखवा पवलस बाकिर एगो अधपक बार केतना बरियार काज क गइल जे सरकत लुग्गा फेरु खुशी-खुशी माथे जा चढ़ल। ऊ सावित्री भउजी के चेहरा पर आवत-जात रंग के बाँचे के कोशिश करे लगलन ।\nबासगीत बाबा के रिटायर भइले एगो जुग बीत गइल बाकिर आजु ले उनकर दिनचर्या में कवनो बदलाव ना भइल। होत भिनुसहरे बिस्तर छोड़ देना अउरी नित्यकर्म से निबट के अखबार भा कवनो पुरान किताब ले के ओसारी में कुरसी पर बइठ जाना उनकर रोज के दिनचर्या में शुमार रहे। हेह उमिर में पढ़े ख़ातिर चश्मा त निहायत जरूरी चीज ह आ ऊ आजु कहाँ धरा गइल, सुरुता नइखे परत। एहीसे बाबा बेचैनी से कबो खटिया त कबो बिस्तरा उकट-पकट के धइले रहलन। सभ सवांग आपन-आपन काम में बाझल रहन, के पूछऽता कि बुढ़ऊ का खोजत बाड़े ? ई सोचत खने बाबा क आपन पुरान समय इयाद पड़ल जब ऊ हर महिने नोटन के गड्डी ले के घरे आवस । उनकरा मुहँ से आवाज निकले भ के देर होखे- "अरे हमार चश्मा? मिलत नइखे ?" एके सङ्गे कइगो आवाज सुने के मिले- "ए जी रउआ रुकीं हम देखऽ तानी।"\n"बाबूजी हम देखतानी।"\n"ए बाबा, हेइजा बा राउर चश्मा।" भर-घर के कोने-सानी से अलग-अलग आवृति के आवाज सगरे पसरे लागे।\nआजुओ बात त ओसनके रहे। मोबाइल पर ख़ुबुर-ख़ुबुर अँगुरी चलावत, इसक्रीन पर नजर गड़वले सीमा फुआ के छोटका लइका बनटिया पूछि लिहलस- "का भुला गइल बा ये नाना ?"\nबाबा के खीसी बर्हमंड झोंकर गइल - "आपन पुरनका समय के खोजतानी ए नाती।"\nपता न बनटिया सुनलस कि नाहीं बाकिर बोलल- "ए नाना, बइठs आराम से। खटपट बंद करऽ। एह उमिर में भुलाइल चीज के मिलल मोसकिल बा। सुनले नइखs का? 'गइल जवानी फिर ना लवटे, कतनो घीव मलीदा खाव।' बाकिर राउर भुलाइल का बा ?"\n"चश्मा हो। सुरुते नइखे परत, कहवाँ धऽ दिहनीं।"- बाबा कहलन।\n"बै नाना, कहेला न? ऊ त हउका ओसारी में कुरसी आ चश्मा धऽ देले बानीं।" - बनटिया कहलस।


का मनमोहन सिंह दोषियन के सजा दिआ पइहें ? – Anjoria\nनवम्बर 22, 2010 अक्षम प्रधानमंत्री, भ्रष्ट सरकार, मनमोहन सिंह, सोनिया गाँधी\nशनिचर का दिने प्रधानमंत्री मनमोहन सिंह कहलें कि घोटाला करे वालन के बख्शल ना जाई. बाकिर अबले ऊ ई नइखन बतवले कि ओह दोषियन का खिलाफ कवन कार्रवाई हो रहल बा.\nमंगलवार का दिने नियंत्रक आ महालेखा परीक्षक (सीएजी) के रिपोर्ट संसद का पटल पर रखइला का बाद से साफ हो गइल कि मामिला ओहसे कहीं बेसी गंभीर आ चिन्ता करे लायक बा जतना बुझात रहे. एह घोटाला के कथित नायक पूर्व टेलीकॉम मंत्री ए राजा अपना पद से इस्तीफा दे दिहले बाड़न बाकिर एहसे जुर्म भा सरकार के कर्तव्य के इतिश्री नइखे हो जात. अबही हाल में प्रधानमंत्री इहो कहले कि उनुका रोजे इम्तिहान देबे पड़ेला. प्रधानमंत्री के ई दुनु जुमला एक दूसरा के विरोधी बा.\nका ई साँच बा कि डा॰ सिंह के कड़ा इम्तिहान देबे पड़ रहल बा ? का देश के सबसे बड़ एह पद पर उनुकर 6-7 साल अतना पीड़ादायक रहल बा कि उनुका लागत बा कि अपना मन का खिलाफ एक के बाद एक परीक्षा के दौर से गुजरे के पड़त बा ? यदि साँचहू अइसने बा त मामिला बहुते गंभीर बा.\nई साँच ह कि प्रधानमंत्री के पद कँटवहा ताज हऽ. एकरा के हमेशा पहिनले रहे के पड़ेला जवन कि कष्ट वाला काम ह. देश चलावल वइसहूं आसान ना होला. आ ई त गठबन्हन के सरकार ह. आजुकाल्हु इहो चरचा में बा कि मनमोहन सिंह के हमेशा आ हर फैसला खातिर सोनिया गाँधी पर निर्भर रहे के पड़त बा. राहुलो गाँधी ताकत के एगो केन्द्र बाड़े. बाकिर ई सब बलकुले साँ् ना ह.\nबात राजा घोटाले में विवादास्पद प्रधानमंत्री कार्यालये से शुरू कइल जाव. प्रधान सचिव टी के नायर के नियुक्ति से ले के उनुका सेवा काल में बढ़ोतरी पूरा तरह से प्रधानमंत्री के इच्छा का चलते भइल आ ऊ प्रधानमंत्री के आंख-कान का तरह के सहयोगी हउवें. कारपोरेट घरानन के प्रमुखन से लेके मंत्रियन आ विरोधियन से नायर के निरंतर संपर्क आ सिफारिशन में 10 जनपथ के कवनो दखलन्दाजी ना होला. निश्चित रूप से पृथ्वीराज चव्हाण (मुख्यमंत्री बने से पहिले ले), अहमद पटेल, प्रणव मुखर्जी आ ए के एंटनी जइसन नेता अध्यक्ष सोनिया से प्रधानमंत्री के राय के तार जोड़वावे में समय-समय पर सहयोग करत रहेलें.\nसरकार आ संगठन के वरिष्ठ सहयोगियन के कहना बा कि ए. राजा के संचार मंत्रालय भा एम एस गिल के खेल मंत्रालय देबे के अंतिम निर्णय प्रधानेमंत्री कइले रहलें.\nबाकिर एह बाति के तवज्जो दिहला के जरुरत नइखे. महत्वपूर्ण ई देखल बा कि ऊ आपन पहिलका पारी आ दुसरका पारी के लगभग दू बरीस देश के सरकार कवना तरह चलवलें, एह पर लोगन के राय का बा. ई तय बा कि ऊ देश का इतिहास में सबले कमजोर, निर्णय लेबे में अक्षम, आ परावलंबी प्रधानमंत्री का रूप में जानल जालें. अइसना में उनुकर निजी पीड़ा कबो ना कबो त बाहर आवहीं के रहे. जवना राजा प्रकरण में डॉ सिंह अइसन बयान दे डललें जवना के कबो उमेद ना रहे, ओकरा से उनुका पर हावी दबावन के पता चलत बा. उनका कार्यकाल में भ्रष्टाचार बेहिसाब बढ़ल आ ऊ ईमानदार रहला का बावजूद कवनो कड़ेर कार्रवाई केहू का खिलाफ ना कर पवलें. एह चलते जनता रिसियाइल त बिया बाकिर ओकरा में लाचारगी के भाव बेसी रहल.\nअब त ई समये बताई कि प्रधानमंत्री जी अगिला कदम का उठइहें ? इहो तय बा कि ऊ दोषियन के कवनो सजा ना दिआ पइहें. अब उनका सोझा दोसर राह ई बा कि अपना पद से इस्तीफा दे के खुद अपने के दंडित करस भा मध्यावढ़ि चुनाव के सिफारिश करस. बाकिर इहो दुनु काम उनका से होखे से रहल !


पूर्णिया के छत्तरबाड़ी इलाका से एगो नौजवान के दू दिन पहिले पुलिस कुछ पुछताछ खातिर डगरूआ थाना ले के आइल रहे बाकिर आजु शनिचर का दिने ओकर लाश मिलल. एहसे नाराज लोग थाना में आग लगा दिहल आ ओहिजा खाड़ पुलिस के आ जब्त गाड़ियन के फूंक दिहल. हालात पर काबू पावे खातिर पुलिस कई चक्र गोली चलवलसि बाकिर कहना बा कि केहू हताहत नइखे भइल. पुलिस अधीक्षक अमित लोढ़ा के कहना बा कि ऊ नौजवान पियक्कड़ रहे आ शराब का नशा में तालाब में गिर गइल जवना से ओकर मौत हो गइल.\nमानव संसाधन विकास मंत्री पी॰ के॰ शाही के कहना बा कि राजभवन से खड़ा कइल गइल अड़चनन का चलते राज्य में उच्च शिक्षा के पटरी पर ले आवे में दिक्कत हो रहल बा. कहलन कि विश्वविद्यालयन में पढ़ाई के बेहतर माहौल बनावे खातिर बनल कानून के राज्यपाल से मंजूरी मिले में देरी होखत बा.\nझाझा इलाका के तेलियाडीह गाँव से चार गो नक्सलियन के गिरफ्तार कइल गइल बा. एकनी पर छह साल पहिले एगो ट्रेन पर हमला कर के एगो पुलिस जवान के हत्या करे आ तीन गो रायफल लूटला के आरोप बा. कुछ दिन पहिले जब रायफल का साथे एगो आदमी के बांका में गिरफ्तार कइल गइल त ओकरा से मिलल जानकारी का बाद एह चारो नक्सलियन के गिरफ्तारी भइल बा.\nपूर्वी चंपारण के चकिया टीसन पर कुछ अपराधी एगो महतारी बेटा के छूरा मार के घवाहिल कर दिहले जवना का बाद इलाज का दौरान लड़िका के मौत हो गइल.\nऔरंगाबाद जिले के जमहोर थाना इलाका में शुक का रात एगो औरत का घर में घुसल सहायक पुलिस निरीक्षक के पकड़ के गाँव वाले पिटाई कइलन आ बाद में पुलिस का हवाले कर दिहलन.\nबिहार के ऐतिहासिक सोनपुर मेला9नवम्बर से शुरु होखे जा रहल बा. अबकी मेला के क्षेत्र बढ़ा दिहल गइल बा आ संगही संगे एकरा के मँहगो बना दिहल गइल बा. अब सगरी शुल्क आ टैक्स पहिले से बेसी लागी.


पाखी मनववली अपना अदाकारी के लोहा – Anjoria\nभोजपुरी सिनेमा के सबले सफल आ महँग अदाकारा पाखी हेगडे हाल में रिलीज फिल्म दाग में अपना अभिनय के लोहा सबका से मनवा लिहले बाड़ी. एह फिल्म में ऊ निरहुआ के नायिका आ उनकर महतारीओ का रोल में बाड़ी. एह दू गो रोल में अलग अलग आयाम के किरदार कर के पाखी देखा दिहले बाड़ी कि चूनौतीदारो भूमिका ऊ बहुते बढ़िया से कर सकेली.\nदाग में निरहुआ के महतारी का भूमिका में उनकर रोल एगो अइसन संघर्षशील महिला के बा जवन अपना उपर भइल अत्याचारन के बदला लेत बिया. एह भूमिका में पाखी के अभिनय के चारो तरफ बड़ाई हो रहल बा. साथ ही साथ एह फिल्म में उनकर नवयुवती वाली भूमिको मदमस्त करे वाली बा. एह फिल्म का बारे में खुद पाखी के कहनाम बा कि असली अदाकारा उहे होली जे हर तरह के भूमिका बढ़िया से कर सके. गुड़िया का तरह सज धज के मटके वाला रोल में अब मजा ना आवे उनका. कहली कि दाग फिल्म के ई रोल उनका बहुते चुनौती वाला लागल रहे आ अब दर्शक ओकरा के पसन्द करके पाखी के अफल अभिनेत्री साबित कर दिहले बाड़े.\nपाखी के एह रोल के तुलना माधुरी दीक्षित के मृत्यदण्ड फिल्म के भूमिका आ मीनाक्षी शेषाद्री के दामिनी वाली भूमिका से कइल जा रहल बा.


तेरे नाम – Anjoria\nमुंबई में सुपरस्टार खेसारीलाल के धूम मचल बा. पिछला हफ्ता रिलीज भइल इनकर फिलिम ‘तेरे नाम’ मुंबई में रिकार्ड व्यवसाय करत बिया. बतावल जात बा कि पहिलके दिने 12 लाख के नेट व्यवसाय मिलल एकरा. हर सिनेमाघर पर दर्शकन के बड़हन भीड़ उमड़त बावे. तबे त ई फिलिम एके हफ्तापूरा पढ़ीं…\n‘तेरे नाम’ फिलिम के सगरी इलेक्ट्रानिक राइट खरीदलसि आर्या म्यूजिक\nभोजपुरी सिनेमा संगीत के क्षेत्र में व्यवसाय के नया आयाम देबे वाली म्यूजिक कम्पनी आर्या म्यूजिक ( ए यूनिट ऑफ़ सासपीओ ग्रुप) अभय सिन्हा के परोसल आ अजय श्रीवास्तव अउर विनय तिवारी के बनावल भोजपुरी फिलिम ‘तेरे नाम’ के ऑडियो वीडियो समेत सगरी इलेक्ट्रानिक राइट खरीद लिहले बिया. फिलिम केपूरा पढ़ीं…


Patan Devi temple: एह मंद‍िर के वजह से मिलल बा पटना शहर के एकर नाव - खबर भोजपुरी\nPatan Devi temple: एह मंद‍िर के वजह से मिलल बा पटना शहर के एकर नाव\nजानी ऐतिहासिक अउर पौराणिक मान्यता, बिहार के राजधानी पटना में पाटन देवी मंदिर के इतिहास बहुते रोचक बा। कहल जाला ई मंदिर शहर के रक्षा करत बा, एहलिए मंदिर के रक्षिका भगवती पटनेश्वरी के नाव से भी जानल जाला।\nबिहार के राजधानी पटना में बसल बा पाटन देवी मंदिर जौन 51 शक्तिपीठ में शुमार होला। का आपके ई पता बा कि कई अइसन शहर बा जेकर नाव ऐतिहासिक अउर पौराणिक मंदिर के नाव पर पड़ल बा। ठीक एहीतरे बिहार के राजधानी पटना में एगो पौराणिक अउर ऐतिहासिक मंदिर बसल बा जेकरे नाव पर बिहार के राजधानी के नाव रखल गइल ।\nकई इतिहासकार ई बतावेने बा कि पटना के पहिले मगध के नाव से जानल जात रहल। लेकिन 1912 में एकर नाव मगध से बदलकर पटना रख देहल गइल रहल। एकर प्राचीन नाव पाटलिपुत्र रहल। पटना में पाटन देवी मंदिर बसल बा जेके 51 शक्तिपीठ में शुमार कइल जाला। पाटन देवी के बड़की पाटन देवी मंदिर,पाटन देवी मंदिर के नाव से भी जानल जाला।\nकइसे पड़ल बिहार के राजधानी पटना के नाव ‘पटना‘?\nकहल जाला जब साल 1912 में पटना के निर्माण राजधानी के तौर पर कइल जात रहल तब एहके नाव के लेके काफी चर्चा भइल रहल। केहू के एकर नाव समझ नाइ आवत रहल तब्बे ई तय कइल गइल कि पाटन मंदिर काफी मशहूर बा एहलिए बिहार के राजधानी के नाव एह मंदिर के नाव पर रखल जाए के चाहीं। तब से बिहार के राजधानी के नाव पटना बा। पाटन देवी मंदिर की वजह से बिहार के राजधानी के पटना नाव देहल गइल काहेंसेकी ई मंदिर पौराणिक काल से विख्यात बा जहवां दर्शन खातिर हजारों श्रद्धालु आवेने।\nका बा पाटन मंदिर के कथा?\nपौराणिक कथा के अनुसार, माता सती के पिता दक्ष प्रजापति एगो यज्ञ करवावत रहने। ओह यज्ञ के दौरान राजा दक्ष प्रजापति अपने बेटी सती के पति यानी शिव जी के अपमान कs देहने जेकरे बाद देवी सती रिसिया गइली। देवी सती आग में कूद के आपन जीवन खतम कs लेहली।\nजब महादेव के ई बात पता चलल तब ऊ बहुत रीस चढ़ल। रीसी में शिव जी सती के मृत शरीर के हाथ में लेहने अउर घमासान तांडव करे लगने। उनके तांडव से पूरा संसार हिल गइल रहल। तब्बे भगवान विष्णु आपन चक्र चलवने जेसे माता सती के मृत शरीर के 51 टुकड़ा हो गइल जौन अलग-अलग जगह पर जाकर गिरल। जहां-जहां उनके मृत शरीर के खंड गिरल उहां-उहां शक्तिपीठ के निर्माण भइल । जहां देवी सती के दाहिना जांघ गिरल रहल ऊ स्थान पटना रहल। एहलिए ई शक्तिपीठ पाटन देवी मंदिर के रुप में जानल गइल।\nपाटन देवी मंदिर के बा दू स्वरूप\nपाटन देवी मंदिर के दो स्वरूप बा, एगो छोटी पाटन देवी अउर दूसर बड़ी पाटन देवी। मानल जाला कि ई मंदिर पटना शहर के रक्षा करत बा, एहीलिए एके रक्षिका भगवती पटनेश्वरी के नाव से भी जानल जाला। एह मंदिर के अंदर महालक्ष्मी, महासरस्वती अउर महाकाली के मूर्ती स्थापित बा।\nनवरात्र के9दिन होला बहुत खास\nनवरात्र के दिनों में एह मंदिर की भव्यता बढ़ जाला। लोग इहां दूर-दूर से छोटी अउर बड़ी पाटन देवी के दर्शन करे खातिर आवेने। अइसन मान्यता बा कि जे भक्त इहां सच्ची श्रद्धा से आवेने अउर देवी के पूजा करेने ओनके मनोवांछित फल मिलsला । नयका शादी के जोड़ा खातिर ई मंदिर बहुत खास बा काहेंसेकी कहल जाला कि जौन भी नया जोड़ा इहां दर्शन करे खातिर आवsला उनके वैवाहिक जीवन में एक्को मुश्किल नाइ आवsला अउर उनके जीवन में निरंतर ख़ुशी के प्रवाह होला।\n2391020cookie-checkPatan Devi temple: एह मंद‍िर के वजह से मिलल बा पटना शहर के एकर नावyes\nबीरभूम हिंसा मामला: टीएमसी नेता भादु शेख के हत्या के होई सीबीआई जांच


खेसारीलाल-शुभी शर्मा के ‘‘तेरी कसम’’ 11 अक्टूबर से बिहार में – Anjoria\nभोजपुरी परदा के सुपरस्टार खेसारीलाल यादव आ शुभी शर्मा आवेवाली फिलिम ‘तेरी कसम’ से जलवा बिखेरीहें. ई फिलिम दुर्गा पुजा पर पूरा बिहार में रिलीज होखे जात बिया. कालेजिया नवही का भूमिका में बाड़े खेसारी जे एगो झूठ अछरंग से अपना के कइसे छोड़ावत बाड़े अपना के आ आपन बेगुनाही साबित करत बाड़े, इहे देखावल बा एह फिलिम में. शुभी एगो टीवी पत्रकार बनल बाड़ी.\nखेसारी-शुभी के जोड़ी वाली ई पहिला फिलिम ह. दुनु जने पर एक से बढ़ के एक गाना आ सीन फिलिमावल गइल बा.\n‘तेरी कसम’ के प्रोमो में खेसारी लाल यादव के एक्शन लोग खूब पसंद करत बा आ फिलिम के गानी खुब देखत जात बा. निर्देशित कइले बाड़े अनिल सिनकर.\n(प्रशांत निशांत, शशिकांत सिहं, रंजन सिन्हा के अलग अलग रिपोर्ट से)\nsir mai bhi aapke tarah actor bnana chata haun 9162327157 help karen


‘हिन्दी डे’ माने ‘हिन्दी-दिवस’ पर ‘भाषा-विचार’ – Anjoria\nदेश आ समाज निबन्ध भाषा सरोकार\n‘हिन्दी डे’ माने ‘हिन्दी-दिवस’ पर ‘भाषा-विचार’\nसितम्बर 13, 2015 ‘भाषा-विचार, अशोक द्विवेदी, डा. अशोक द्विवेदी, हिन्दी डे, हिन्दी-दिवस\n-डाॅ. अशोक द्विवेदी\nआज दुनिया के बहुते भाषा मर-बिला रहल बाड़ी सऽ. एकर मतलब ई ना भइल कि जवन भाषा कवनो क्षेत्र-विशेष आ उहाँ के जन-जीवन में जियतो बाड़ी सऽ उन्हनियो के मुवल-बिलाइल मान लिहल जाव, जवन आजुओ अपना सांस्कृतिक समाजिक खासियत का साथ अपना ‘निजता’ के सुरक्षित रखले बाड़ी सऽ. सोच-संवेदन आ अनुभूतियन के सटीक, प्रासंगिक अभिव्यक्ति देबे में सक्षम आ शब्द-संपन्न अइसन भाषा-सब के सम्मान सहित सकारे में बहुतन के अजुओ हिचक बा. इन्हन कऽ स्वाभाविकता गँवारू आ पछुवाइल लागत बा आ भद्रजनन (?) का अंगरेजियत का आगा भाषा के संपन्नतो उपेक्षित हो जातिया. अइसनका ‘शिष्ट-विशिष्ट’ नागर लोगन का जमात में लुगरी वाला ‘लोक’ के अर्थे पिछड़ापन रहल बा. ऊ लोग अपना बनावटी आडंबर आ बड़प्पन में लोकभाषा के सुभाविक सिरजनशीलता के क्षणिक-मनरंजन के चीजु मानला. ई अंगरेजी दाँ अभिजात हिन्दीवादी लोग ‘अनेकता में एकता’ के गान करत ना अघाला, बाकि आपन भाषाई वर्चस्व आ दबंगई बनवला रखला खातिर, अनेकता के ‘अस्तित्व’ आ ‘निजता’ के नकरले में आपन शान-गुमान बूझेला.\nई ऊहे हिन्दी-प्रेमी (?) हउवे लोग जेके खुदे हिन्दी का दुर्दशा के परवाह नइखे रहल. ई अंग्रेजी के बनावटी आदर देई लोग बाकि अपना देश के लोकभषन के सम्मान पर हाय-तोबा मचावे लागी. भाषा का दिसाई गंभीर लउके वाला ई लोग तब तनिको विचलित ना होला, जब उनहीं के गाँव-शहर में उनहीं के आत्मीय लोग अपना भाषा का प्रति लगातार अगंभीरता के प्रदर्शन करेला. संवाद आ जनसंचार माध्यमन में भाषा के जवना तरह से लिहल जाये के चाहीं, वइसन ना भइला के कुछ वजह बाड़ी स. हमनी का खुद अपना बात-व्यवहार आ अभिव्यक्ति में भाषा के चलताऊ बनावत जा रहल बानी जा. अपना सुविधा आ सहूलियत का मोताबिक भाषा के अचार, मुरब्बा आ चटनी बना लिहल प्रचलन में आ गइल बा. ववाट्स ऐप आ फेसबुकिया ‘शार्ट कट’ के मनमानी के त बाते अलगा बा. हिन्दी के अंगरेजी में लिखे के फैशन भा मजबूरी बा. ‘एस एम एस’ आ ‘मेल’ भाषा का दिसाई हमन का लापरवाही आ हड़बड़ी के अलगे दरसावत बा. कवनो नियम, कवनो अनुशासन नइखे. भाषा के भितरी सांस्कृतिक चेतना नष्ट हो रहल बिया. ओकरा सुभाविक प्रवाहे के बदल दिहल जाता.\nलोकभाषा त ओह दूब नियर हवे, जवन अपना माटी के कस के पकड़ले जकड़ले रहेले. ऊ बोले वालन के जीवन-संस्कृति आ चेतना के आखिरी दम तक बचवले रहेले आ ज्यों तनी खाद-पानी-हवा मिलल ऊ आपन हरियरी आ ताजगी लिहले जीवंत हो उठेले. भाषा के इहे गुन-धर्म लोक का गतिशीलता आ विशेषता के पहिचान देला. अपना देश में कतने अइसन लोकभाषा बाडी सऽ जवना में लोक के अंतरंग खुलेला आ खिलेला. जवना में अनुभव, बोध आ ज्ञान के अपार क्षमता-बल-बेंवत बा. ई परस्पर एक दुसरा से घुललो-मिलल बाड़ी सऽ, जइसे भोजपुरी-अवधी, भोजपुरी मैथिली, भोजपुरी छत्तीसगढ़ी, राजस्थानी, भोजपुरी अंगिका. ई कूल्हि लोकभाषा मिलिये-जुल के हिन्दी के जातीय विकास में सहायक भइल बाड़ी स आ हमन का राष्ट्रीय एकता के अउर पोढ़ बनवले बाड़ी सऽ. तबो का जने काहें जब एह भाषा-सब के निजता, सम्मान आ समानता क बात आवेला त कुछ कथित हिन्दीवादी राष्ट्रभक्तन (?) के खुजली होखे लागेला. मातृभाषा से विलग होखे के सबक ऊ लोग सिखावेला, जेके राजभाषा के तिजारती, दफ्तरी आ बाजारू घालमेल में बेपटरी भइला के तनिको चिन्ता नइखे, जे अंग्रेजी में हिन्दी-डे, ‘सेलिब्रेट’ करऽता. मीडिया चैनल, फिल्मकार आ नवकलाकार अपना कमाई खातिर, लोगन के चटोरपन का तुष्टि खातिर भाषा के जब जइसन चाहत बा तोड़-मरोड़ लेता. विज्ञापन से लगायत साहित्य तक भाषा के देसी-विदेसी खिचड़ी, चटनी, अचार सिरका बनावल जा रहल बा.\nएने हिन्दी-भाषा में ‘अराजकता’ खुल के अठखेली करत लउक रहल बिया. गली-सड़क चौराहा के लंपट-लखैरा, भांड़ आ मसखरा भाषा-साहित्य में सदवचन आ सत्साहित्य उगिल रहल बाड़न सऽ आ हिन्दिये के कथित महान साहित्यिक लोग उन्हनी का उगिलला के साहित्य बना देत बा. लोकप्रियता खातिर भाषा में चमत्कारी घालमेल आ उटपटांग हरकत के पूरा छूट बा. ‘कचरा’ फइलावे वालन के महिमामंडनो होत बा, बस ऊ अपना ‘गोल’ भा ‘दल’ क होखे. एह अराजक-अभियान के हिन्दी भाषा-साहित्य के समझदारो लोगन क नेह-छोह-शह मिल रहल बा.\nकुछ अपवाद छोड़ के भाषा के जिये आ प्यार करे वाला लोग पहिलहूँ कुछ करे का स्थिति में ना रहे आ अजुओ नइखे. भाषा के ठीकेदार, व्यापारी आ महन्थ पहिलहूँ तिरछा मुसुकी काटत रहलन सऽ आ आजुओ काटत बाड़े सऽ. हिन्दी में, तकनीकी आ व्यवहारिक शब्दन का आड़ में कतने देसी-विदेशी शब्द आ मोहावरा, पढ़े वालन खातिर अजब-गजब अर्थ उगिल रहल बाडन सऽ. भाषा के हिंग्लिसियावत जवन नव बाजारू हिन्दी बिया ओमें बोलियन क तड़को बा. कुछ विद्वान त एके हिन्दी के बढ़त-‘ग्राफ’ आ ओकरा ‘वैश्विक विस्तार’ से जोडत छाती फुला रहल बा लोग. माने हिन्दी में रउवा आपन मातृभाषा लेके घुर्सि आईं आ एकर ऐसी-तैसी करत अपना के ओही में विलय क दीं, बाकि खबरदार अपना मातृभाषा के मान्यता के नाँव मत लीं.\n‘सत्ता’ आ ‘राजनीति’ दूनो – शिक्षा, संस्कृति आ भाषा के ठेका कुछ खास संस्था, अकादमी आ संस्थानन के देके आपन पल्ला झार चुकल बाड़ी सऽ. कुछ विश्वविद्यालयी विभागो एह दायित्व के पेशेवर ढंग से निभा रहल बाड़न सऽ. मीडिया चैनल आ भाषा-साहित्य के महोत्सव करे वालन क दखल अलग बा. करोड़न का कमाई खातिर कुछ फिल्मकारो ‘भाषा’ के ऐसी-तैसी करे क अधिकार पवले बाड़न सऽ. अब एमे भाषा खातिर गंभीरता देखावे, ओके संस्कारित-अनुशासित करे, के आगा आई? केहू का लगे अतना फालतू टैम नइखे. अगर बटलो बा त ऊ चिचियाइल करस. प्रलाप-रूदन आ विलाप-मिलाप खातिर साल में एगो दिन तय क दिहल बा. ओह दिन, याने ‘हिन्दी-डे’ पर रउवों आई-कुछ कहीं, कुछ सुनीं-फेरू घरे जाईं.\nई सब कहला-गवला क मतलब केहू क विरोध नइखे. दरसल भाषा-संस्थान आ अकादमियन क आपन विवशता भा आंतरिक-राजनीति आ कर्म-धर्म हो सकेला. एही तरे राजनीतिक दलन के आपन निजी स्वारथ आ फायदा-नोकसान क चिन्ता बा. ‘सत्ता’, सुविधा, पद, सम्मान आ पुरस्कार केके ना लोभावे? हमनी का खुदे अपना निजी स्वार्थ, जाति-धरम, क्षेत्र आ गोलबन्दी में बाझल बानी जा. आपुसी जलन, विखराव-विघटन आ हमनी क निजी पूर्वाग्रह सबसे बड़ रोड़ा बा. भाषा के कुछ पुरान-नया पैरोकारो चुप बाड़न सऽ. ऊ उहाँ जरूर बोलिहन सऽ, जब कवनो लोकभाषा के भारतीय भाषा-श्रेणी में-आठवीं अनुसूची में मान्यता देबे के बात आई. ओघरी हिन्दीवादियन के हिन्दी के बाँहि कटत लउके लागी आ राष्टं भाषा का रूप में राष्ट्रीय ता खतरा में नजर आवे लागी. ऊ ए सत्य के बेल्कुले भुला जइहें सऽ कि हिन्दी के एही लोक-भषन से संजीवनी आ शक्ति मिलल बा. ब्रजी, अवधी, मैथिली, भोजपुरी, राजस्थानी जन-भाषा के साहित्य से हिन्दी-साहित्य संपन्न भइल बा. आपन क्षेत्रीय भाषा-संस्कृति आ पहिचान भइलो पर, हिन्दी पट्टी के राज्य राष्ट्रीय एकता आ राष्ट्रीय संकल्पना के आकार देले बाड़न सऽ.\nराष्ट्रीय भाषा का रूप में, आठवीं अनुसूची में जनभाषा भोजपुरी के शामिल भइला पर कुछ हिन्दीवादी लोगन द्वारा बार-बार विरोध समझ से परे बा. अनजाने अब ई विरोध भोजपुरी खातिर आवाज उठावे वालन का भीतर, हिन्दी का प्रति असहिष्णुता के जन्म दे रहल बा. ई शुभ नइखे. अगर हिन्दी के समृद्ध आ संपन्न होत देखे के बा त हिन्दी पट्टी के प्रतिष्ठित आ संपन्न भोजपुरी भाषा के आठवीं अनुसूची में ना शामिल भइल, अन्याय-पूर्ण बा. ‘भोजपुरी’ करोड़न हिन्दी-प्रेमियन के मातृभाषा हऽ. ओके समानता आ सम्मान के दरकार बा. करोड़ो भोजपुरिहा समानता आ स्वाभिमान का साथ, हिन्दी का भाषाई राष्टंवाद में शामिल रहल बाड़न सऽ. सामाजिक-सांस्कृतिक समरसता में ऊ बँगला, मराठी, गुजराती, तमिल, तेलगू, मलयाली, असमिया सबका साथ खड़ा बाड़न सऽ, फेर उन्हनी के आपन समृद्ध मातृभाषा काहें उपेक्षित रही ?\nसभे जानत बा कि हिन्दी अपना बोलियन आ जनपदीय-भाषा सब से तत्व ग्रहण करत आइल बिया. कूल्हि हिन्दी-राज्य अपना भाषाई खासियत आ विविधता का साथहीं संगठित भइल बाड़न सऽ त साहित्यिक रूप से समृद्ध आ शब्द संपन्न लोकभाषा भोजपुरी के छल-पाखंड से उपेक्षित क के, भा धौंस जमाइ के, भा अपना वर्चस्व से, ओके रोके क प्रयास कइल करोडन भोजपुरिहन में क्षोभ आ आक्रोश के जनम देई. सब अपना भाषा में पलल-बढ़ल बा आ ओकरा अपना मातृभाषा से लगाव बा. एकर मतलब ई थोरे भइल कि ओके हिन्दी भा दोसरा राष्ट्रीय भाषा से विरोध बा. जेकरा भोजपुरी भावेला ओके हिन्दियो भावेला. एगो ओकर मातृभाषा हऽ दुसरकी राजभाषा.\n(भोजपुरी दिशा बोध के पत्रिका पाती के 76 व‌ां अंक से साभार)\nमातृभाषा के महत्व\nभोजपुरी भाषी के मातृभाषाई अस्मिताबोध – 1


टटका खबर, शनिचर, २४ जुलाई – Anjoria\nजुलाई 24, 2010 टटका खबर, भोजपुरी समाचार\nबिहार सरकार के कोर्ट से राहत मिलल\nकोषागारन से करीब साढ़े एगारह हजार करोड़ रुपिया के अनियमित निकासी का मामिला में सीबीआई से जाँच करवावे का अपना इरादा के पटना हाई कोर्ट कुछ समय खातिर मुल्तवी कर दिहले बिया. अब २६ जुलाई के सीबीआई के डायरेक्टर के कोर्ट जाये के जरुरत नइखे. बिहार सरकार कोर्ट में अरजी लगा के आपन बात कहत कोर्ट से अपना आदेश के बदले के निहोरा कइले रहुवे. हाई कोर्ट अबही ओह अरजी पर कवनो फैसला नइखे दिहले बाकिर तबले अपना पुरनका आदेश पर रोक लगा दिहले बिया.\nजाँच दल के राय हाकी इण्डिया के महिला कोच कौशिक का खिलाफ\nएगो महिला हाकी खिलाड़ी के लगावल यौन शोषण के आरोप में कोच कौशिक का खिलाफ पुलिस में मुकदमा दर्ज करा दिहल गइल बा. जाँच दल कौशिक के कुसूरवार मनले बा आ हॉकी इण्डिया तय कइले बा कि अब कौशिक के सेवा कबो ना लिहल जाई. पहिले कौशिक अपना के निर्दोष बतावत रहलें.\nगुजरात के गृहमंत्री अमित शाह इस्तीफा दिहले\nएगो तथाकथित आतंकी शोहराबुद्दीन के पुलिस मुठभेड़ में मार गिरावे का मामिला में पुलिस पदाधिकारियन आ गुजरात सरकार के मंत्रियन के फँसावे के बाकायदा मुहिम चलावल जा रहल बा. मराइल शोहराबुद्दीन का लगे से गैरकानूनी हथियार बरामद भइल रहे बाकिर कुछ लोग ओकरा के बेकसूर साबित करे में जी जान से लागल बा. केन्द्रसरकार के हथियार का तरह इस्तेमाल होखे का आरोप वाली सीबीआई कहत बिया कि अमित शाह जाँच में बाधा डाले आ गवाहन के हड़कावे में लागल बाड़न.\nरेल त केहू सम्हार ली ममता के के सम्हारी\nकांग्रेस के राजनीतिक प्रबन्धन के बुझात नइखे कि ममता बनर्जी से पैदा होखे वाली समस्या के काट कइसे कइल जाव. अब ओह लोग कि पिछलका सरकार के वामपंथी कम नुकसानी याद आवत बाड़े. प्रकाश कराट के समुझावल हिसाबन आसान रहुवे बाकिर ममता के? कब कवना बाति पर छरिया जइहें मालुमे नइखे. उनका पर ना त भरोसा कइल जा सकेला ना त इहे तय कइल जा सकेला कि ऊ कांग्रेस का साथे बाड़ी कि ओकरा खिलाफ?\nमिग २७ दुर्घटना में दू गो पायलट के मौत\nपश्चिम बंगाल का जलपाईगुड़ी में एगो मिग २७ गिर पड़ल जवना से ओकर दूनो पायलट मर गइलें. जमीन पर बारह गो गाँवो वाला ओह दुर्घटना में घवाहिल हो गइलन जहवाँ ऊ जहाज गिरल. दुर्घटना का बारे में एहसे अधिका जानकारी नइखे दिहल गइल.\nदेवरिया में घाघरा में पाँच गो घर डूबल\nदेवरिया का बरहज इलाका में घाघरा का कटान से पाँच गो घर नदी का कटान में चल गइल. पानी खतरा का निशान से उपर बहत बा. तीन गो गाँव राप्ती आ घाघरा का पानी से घेरा गइल बा. गोपालगंज का उचकागाँव इलाका में दाहा नदी का उफान से कई जगहा बाँध में कटान शुरु हो गइल बा आ गाँव वाले दहशत में बाड़े.\nनेपाल का चुनाव में प्रचण्ड फेर हार गइलन\nनेपाल के प्रधानमंत्री के चुनाव खातिर शुक का दिने दूबारा वोट पड़ल बाकिर फेर केहू जीत ना सकल. प्रचण्ड के २४१ वोट मिलल जबकि रामचन्द्र पौडेल के १२३ वोट. नियम का मुताबिक ६०१ सदस्यी संविधान सभा के ३०१ वोट मिलला का बादे केहू जीत सकेला. एह चलते प्रचण्ड जीतियो के हार गइलन. उनकर हार अउरी खराव एह चलते कहल जाई कि दूइये साल पहिले ऊ बड़हन बहुमत से जीतल रहले.\nजरदारी आ गिलानी के विदा कइला का बादे कियानी जइहन\nपाकिस्तान के सेना प्रमुख जनरल कियानी के सेवाकाल में तीन साल के विस्तार कर दिहल गइल बा. पाकिस्तान का इतिहास में ई पहिला बेर भइल बा कि कवनो सेना प्रमुख के सेवाकाल राष्ट्रपति बढ़वले होखस. ऊ अपने से सत्ता पर काबिज हो के आपन सेवा काल बढ़ा लेव त अलग बाति बा. अब कयानी ऍसिफ जरदारी आ रजा गिलानी के सत्ता से गइला का बादे रिटायर होखीहन.\nकरजा ले के विकास कार्य करे का खिलाफ बाड़न प्रधानमंत्री\nमनमोहन सिंह का राय में करजा लेके विकास योजना चलावल ठीक बात नइखे आ एकरा के जतना जल्दी हो सके बदले के जरुरत बा. ऊ नेशनल डेवलपमेंट काउन्सिल के संबोधित करत ई बाति कहले बाड़न. एगो दोसरा खबर में कहल गइल बा कि स्टेट बैंक अमेरिका में आप बान्ड बेच के एक बिलियन डालर बिटोर लिहले बा जवना से ओकर आधारभूत ताकत के पता लागत बा. दोसरा तरफ यूरोप के सात बैंकन के एह लायक नइखे पावल गइल कि ऊ दोसर मंदी झेल सकीहें.\nप्रीति जिंटा आ नसली वाडिया का खिलाफ गिरफ्तारी के बारण्ट जारी हो गइल बा काहे कि ऊ लोग पंजाब का एगो कोर्ट में तारीख पर हाजिर ना भइल लोग.\nदुसरका टेस्ट में श्रीलंका अपना गेंदबाज मलिंगा के डाक्टर का सलाह पर ना उतारी. उनका जगहा दिल्हरा फर्नान्डो के उतारल जाई.


When 11 Years Ago an uproar in the Bihar Legislative Assembly MLAs became unconscious Bhojpuri Spl: बिधानसभा में चलल रहे चप्पल तs केहू भइल रहे बेहोश, जानीं पूरा माजरा!\nBhojpuri Spl: बिधानसभा में चलल रहे चप्पल तs केहू भइल रहे बेहोश, जानीं पूरा माजरा!\nअब राजनीति में हारजीत के कड़ुआहट पहिले से बहुत जादा बढ़ गइल बा. सदन अउर स्पीकर के मरजादा भी केहू नइखे बूझत. आज से एगारह साल पहिले बिधानसभा में ऐहू से बड़ हंगामा भइल रहे. ओह घरी तs केतना बिधायक घवाहिल हो गइल रहन. दू बिधायक बेहोश हो गइल रहन.\nLast Updated: March 18, 2021, 4:00 PM IST\nनवल किशोर दलान पs बइठ के अखबार पढ़त रहन. अतने में मोतीलाल अउर बिजयकांत आ गइले. दूनो जना के आवत देख के नवल किशोर चस्मा-अखबार चौकी पs राख देले. बिजयकांत अखबार देख के कहले, का नवल भाई ! का पढ़त रहs, राजनीति के हाल तs बेहाल बा. नवल किशोर कहले, हां, बिधानसभा में जवन अबहीं हो रहल बा ऊ देख-सुन के बहुत तकलीफ हो रहल बा. परजातंत्र के मंदिल में अगर धक्का-धुक्की होई, मारामारी के ठेकान लाग जाई तs आम जनता पs एकर का असर पड़ी ? मोतीलाल कहले, अब राजनीति में हारजीत के कड़ुआहट पहिले से बहुत जादा बढ़ गइल बा. सदन अउर स्पीकर के मरजादा भी केहू नइखे बूझत. नवल किशोर कहले, आज से एगारह साल पहिले बिधानसभा में ऐहू से बड़ हंगामा भइल रहे. ओह घरी तs केतना बिधायक घवाहिल हो गइल रहन. दू बिधायक बेहोश हो गइल रहन. रातभर बिधानसभा में धरना दिहल गइल रहे. अउर हद तब हो गइल जब सदन में हंगामा के बिच्चे केहू स्पीकर देने चप्पल फेंक देले रहे.\n11 साल पहिले का भइल रहे ?\nबिजयकांत तनी अचरज में कहले, बिधानसभा में एहू से बड़ हंगामा भइल रहे ? कब अउर कवना बजह से भइल रहे ? नवल किशोर कहले, ई बात हs जुलाई 2010 के. तीन महीना बाद बिहार विधानसभा के चुनाव होखे वला रहे. राजद मुख्य बिपक्षी दल रहे अउर ओकर 54 बिधायक रहन. नीतीश कुमार सत्ता बरकरार राखे खातिर राजनीत करत रहन तs राजद वापसी खातिर जोर लगवले रहे. 19 जुलाई 2010 से बिहार बिधानसभा अउर बिहार बिधान परिषद के मानसून सत्र शुरू भइल रहे. एही समय में सीएजी के रिपोट आइल रहे जवना में कहल गइल रहे कि 2002-03 से लेके 2007-08 के बीच अलगा-अलगा सरकारी बिभाग में 11 हजार 412 करोड़ रोपेया के गड़बड़ी भइल रहे. राजद, कांग्रेस, कौमनिस्ट पाटी सीएजी रिपोट के मुद्दा बना के नीतीश कुमार से इस्तीफा मांगे लगले. 20 जुलाई के बैइठक के दूसरा दिन रहे. राजद, कांग्रेस, लोजपा, सीपीआइ के बिधायक बिधानसभा में हंगामा करे लगले. बिपक्षी दल ट्रेजरी में घोटाला के आरोप लगा के नीतीश कुमार से इस्तीफा के मांग करे लगले. खूब हंगामा भइल. राजद कांग्रेस के बिधायक बिधानसभा के भीतरे कुरसी-टेबुल पलट देले. पक्ष बिपक्ष में धक्का-धुक्की भी होखे लागल. कुर्सी, टेबुल, माइक फेंकला से कतना बिधायक घवाहिल भी हो गइले. स्पीकर के बात सुने खातिर बिपक्ष तइयार ना रहे.\nरातभर सदन में धरना\nनवल किशोर बोलत-बोलत रुक गइले तब मोतीलाल पूछले, फेन का भइल ? नवल किशोर कहले, एकरा बाद जवन भइल ऊ बिहार के इतिहास में बहुत दुखदायी और शरमनाक रहे. बिपक्षी बिधायक लोग बिधानसभा में धरना पs बइठ गइले. ऊ लोग के कहनाम रहे कि जब ले नीतीश कुमार इस्तीफा ना दिहीं तब ले दिने-राते बिधानसभा में ही बइठल रहब जा. रातभर 50 से अधिका बिधायक बिधानसभा में धरना पs बइठले रह गइले. पांच बिधायक बिधानसभा कैंपस के बहरी रोड पs धरना देवे लगले. कुर्सी फेंका-फेंकी अउर धक्का-धुक्की केतना बिधायक घायल हो गइल रहन. ऊहो मलहम पट्टी करा के धरना में शामिल हो गइल. रात भर ई सभे लोग अइसहीं धरना पs बइठल रह गइले. बिहार खातिर ई अनोखा बात रहे. एह घटना से एक हफ्ता पहिले करनाटक में कांग्रेस के बिधायक लोग खनन घोटाला के सीबीआइ जांच खातिर दू दिन दू रात सदन के लॉबी में धरना देले रहे लोग. ओह घरी करनाटक में भाजपा के सरकार रहे.\nसदन में चलल चप्पल\nभोर भइला के बाद बुध के दिन बिधानसभा के कार्यवाही फेन शुरु भइल. विपक्षी सदस्य फेन हंगामा करे लगले. ऊ नारा लगावे लगले, खजाना चोर- गद्दी छोड़. तब सत्ता पक्ष के एक बिधायक प्रस्ताव रखले कि हंगामा करे वला बिधायक लोग सदन से निकाल देव जाय. स्पीकर उदय नारायण चौधरी प्रस्ताव मंजूर कर लेले. हंगाम कर रहल अउर धरना दे रहल 67 बिधायक के सदन से निलंबित कर दिहल गइल. निलंबित बिधायक लोग के सदन से बहरी करे खातिर मारसल के बोलावल गइल. मारसल, बिधायक लोग के टांग-टांग बहरी करे लगले. एही बीच केतना बिधायक लोग मारसल संगे अझुरा गइले. अफरा-तफरी के माहौल बन गइल. एही हंगामा के बीच कवनो सदस्य स्पीकर देने चप्पल फेंक देले. चप्पल स्पीकर के टेबुल के बगल में गिरल. ई बहुत शरमनाक बात रहे. बिपक्षी बिधायक लोग स्पीकर उदय नारायण चौधरी पs पक्षपात के आरोप लगा के उनको खिलाफ भी नारा लगावे लगले.\nकेहू बेहोश भइल, केहू गमला पटक के फोड़लस\nजवन 67 बिधायक बिधानसभा से निलंबित भइले ओकरा में राजद के 42, लोजपा के 10 अउर कांग्रेस के दू लोग शामिल रहन. बिधायक लोग के सदन से निकाले में मारसल लोग बहुत परेसानी उठावे पड़ल. आपाधापी हिल हुज्जत में राजद के बिधायक शिवचंदर राम बेहोश हो गइले. उनका के अस्पताल पहुंचावे पड़ल. बिधानपरिषद में भी सीएजी रिपोट के मामला में बहुत हंगामा भइल रहे. सभापति के माइक उखाड़ के फेंक दिल गइले रहे. सभापति हंगाम कर रहल विपक्षी सदस्य लोग के बहरी निकाले खातिर मारसल बोला लेले. एही दौरान कांग्रेस के विधान परिषद सदस्य श्रीमती ज्योति के भी महिला मारसल सदन से बहरी ले अइली. ज्योति एह बात से अतना तैश में आ गइली कि ऊ सदन के गेट पs राखल फूल के गमला के उठा-उठा के जमीन पs पटके लगली. ओह घरी आरोप लागल रहे कि ज्योति गमला से मारसल लोग पर हमला करे के कोशिश कइले रही. दोसरा देने एमएलसी ज्योति के आरोप रहे कि महिला सुरक्षाकर्मी उनका साथे मारपीट अउर बदसलूकी कइले रही. ज्योति एकना आवेश में रही कि बेहोश हो गइली. उनको के अस्पताल ले जाये के पड़ल. अइसन हंगामा आज ले बिहार विधान मंडल (दूनो सदन) में ना भइल रहे. नियम अउर परम्परा के धज्जी उड़ा दिहल गइल रहे. लोकतंत्र के पहुरुआ कहाये वाल लोग ई रूप देख के सभे चिहा गइल. अकरा बाद दूनो सदन के कार्यवाही स्थगित कर दिहल गइल रहे.\nहंगामा से राजद के चुनाव में ना मिलल फैदा\nअतना बात सुन के मोती लाल कहले, लेकिन राजद अउर लोजपा के अतना हंगामा कइला से चुनाव में कवनो फैदा ना मिलल. उल्टे जनता में एकर गलत संदेश गइल. तीन-चार महीना बाद जब चुनाव भइल तs राजद-लोजपा के दुरदासा हो गइल. राजद के नेता लोग नीतीश कुमार अउर भाजपा के खिलाफ खूब मुद्दा (पइसा के गड़बड़ी) उछललस लोग. लेकिन जनता सही-गलत के फैसला अपना हिसाब से कइलस. नवम्बर 2010 में जब बिधानसभा चुनाव के रिजल्ट निकलल तs राजद के सीट 54 से घट के 22 हो गइल. लोजपा 10 से3पs लोंघड़ा गइल. दोसरा देने नीतीश कुमार 88 से 115 छलांग मार देले. भाजपा तs बिहार में आपन नाया रेकौड बना देलस. भाजपा के सीट 55 से 91 पs पहुंच गइल. मतलब, विधानसभा में हंगामा कइला, हाथापायी कइला से फैदा के बदले घाटा ही होखे ला. एगारह साल बाद एक बेर फेर बिहार में पिपक्षी दल ओइसहीं हंगामा कर रहल बाड़े. (लेखक अशोक कुमार शर्मा वरिष्ठ स्तंभकार हैं.)


गाँधी मैदान – टटका खबर\nआज दशहरा का मौका पर पटना गाँधी मैदान खातिर पूरा सुरक्षा इंतजाम\nआजु दशहरा के मौका पर पटना के गांधी मैदान में रावण के पुतला दहन के आयोजन के सगरी तइयारी पूरा हो गइल बा. पिछला साल के हादसा का बाद एह साल पूरा चौकस इंतजाम कइले बावे प्रशासन. कई रास्तन पर गाड़ियन के चलावल मना हो गइल बा आ कुछ रास्ता के एकतरफा बना दीहल गइल\nबिहार सरकार के खुफिया जानकारी दीयाइल रहे, कहलन शिंदे\nगुडगांव . 29 अक्टूबर (वार्ता) केन्द्रीय गृह मंत्री सुशील कुमार शिंदे आज कहलन कि बिहार सरकार के रैलियन का दौरान आतंकवादी हमला के अनेसा से चेतावत खुफिया सूचना दीआइल रहे. वइसहूं कवनो रैली का बेरा राज्य पुलिस के अधिका सचेत रहे के चाहीं. आपन पटना दौरा रद्द करे का बारे में शिंदे कहलन कि चूंकि\nहुंकार रैली खातिर गांधी मैदान नइखे देत पटना जिला प्रशासन\nभाजपा के हुंकार रैली खातिर पटना के एतिहासिक गाँधी मैदान देबे से पटना जिला प्रशासन हीलाहवाली करत बा.. एकरा के नीतीश कुमार के हिटलरी आदेश बतावत भाजपा कड़ा नाराजगी जतवले बिया. भाजपा के प्रदेश अध्यक्ष आ विधान पार्षद मंगल पांडेय काल्हु पटना में बतवलें कि 27 अक्टूबर के होखे वाला हुंकार रैली खातिर छह महीना


A story written by Krishnanand Krishna\nरिटायर्ड़ भइला का बादो दीनदयाल जी के दिनचर्या में कवनो बदलाव ना आइल रहे. उहे पूजा-पाठ, सध्या-वन्दन आ खाली समय में कवनो ना कवनो विद्यार्शी के विद्यादान. उनकर इ मान्यता रहे कि दुनिया में सबसे उत्तम दान विद्यादान होला. आदमी के जीवन में इहे एगो चीज बा जवन कबहूँ घटे ना बलुक जतने बाँटब ओतने बढ़ी. एह से उ लइकन के मुफुत में पढ़ावे के काम अबहुँओ करत रहन. मोहन के टास्क बनावे के कह के उ अपने घरकच में लाग गइल रहन, एह हिदायत के साथ कि ओकरा जहाँ दिक्कत होखे आ के पूछ ली.\nबहुत दिन से घर के साफ-सफाई ना कइला से अँगना में बहुते घास-फूस आ लतर-पताई जाम गइल रहे. ओकनी के साफ करत-करत पंडित जी अपना पछिला जिनिगी के पन्ना पलटे लागल रहन. कइसे-कइसे उनका एहिजा स्कूल में नोकरी मिलल रहे, ई उहे जानत रहले. कतना दुआरी धाँगे के परल रहे तब जाके नोकरी के मुँह देखे के मिलल रहे. ओह बातन के इयाद आवते उनका रोमांच हो आइल. नोकरी लगला के बाद में बिआह भइल. उ रोज भोरे उठ के नेहा-धोआ के साइकिल से स्कूल जास आ फेरू साँझ के घरे लवटस. फेरू माई-बाबूजी के दबाव में एही शहर में अपना मेहरारु आ लइकन संगे डेरा ले के रहे लगले. अपना छोटहन नोकरी के आमदनी में से काट छपट क के पइसा बचावस. लरिकाईयें से उनका मन के साध रहे कि शहर में आपन एगो छोट-मोट घर जरूर होखे के चाहीं. तब जाके सहर के बाहर बगल वाला गाँव के बाहर ई जमीन लिआइल आ इ घर बनल. ओह घरी इनका घर-परिवार हित-नात आ गाँव के लोग खातिर सुखद अचरज के बात रहे. आ इनका मेहरारू के त जइसे मथुरा-वृन्दावन के राज मिल गइल रहे. निपट देहात, जहाँ से बीसन किलोमीटर दियर के साह पैदल भा साइकिल से चलके आदमी शहर पहुँचत रहे, ओकरा खातिर शहर में घर बनावे के कल्पना कइये के लोग रोमांचित हो जात रहे. बाकिर उनका धुन आ पक्का इरादा के आगे कठिनाइयन सब के ठेहुनिआये के पड़ल रहे. आ प्रकाश के मतारी के त जइसे पर लाग गइल रहे. धइले ना धरात रही. उ भर घर-आँगन में छमक-छल्लो बनल उरत फिरत रही. आ पीछे-पीछे प्रकाशो उनकर अँचरा धइले घुमत रहे. कतना सुन्नर समय रहे. एही कुल्ही बातन में अझुराइल उ साँच के समुन्दर में उभ चुभ करत रहले.\n- 'अरे पंडित जी! भीतरे का कर रहल बानीं? तनीं बहरी त आईं.'\nबाहर से केहू के बोलावे के आवाज सुन के उ ओहिजे से मोहन के कहले - 'मोहन बेटा, देखऽ त बाहर के चाल कर रहल बा.'\n- 'गुरूजी, डकमुंशी बाबू आइल बाड़न. रउरे के बोलावत बाड़न. कहत बाड़न कि कवनो टेलीग्राम आइल बा.'\nटेलीग्राम के बात सुनते उनका दिल के धुकधुकी बढ़ गइल. परसवें-तरसवें त प्रकाश के चिट्ठी आइल रहे, फेर टेलीग्राम ? जरुर कवनो अनहोनी घट गइल होखी तबे नू तार भेजे के जरुरत पड़ल हा. अपना मन में उठत विचारन के एगो झटका देत उ बुदबुदइले ना, सब ठीके-ठाक होई. ठाकुर जी के किरिपा से सब कुशल-मंगल होई. आ हड़बड़ी में बिना हाथ धोवले उ दुअरा का ओर चल देले.\nअंगना से दुआर तक आवे में उ कतना जुग अपना में जी ले लन, ना कहल जा सके. बाकिर मन के भीतर के भय के अपना चेहरा पर ना झलके देले आ डकमुंशी से टेलीग्राम लेके, मोहन के पढ़े के हिदायत देत फेर अपने अंगना में लवट अइले. सउँसे गिरदउल अइसन घर आँगन भाँय-भाँय काटे धउड़त रहे. प्रकाश के मतारी के मरला के बाद से त उ अउर अकेले हो गइल रहले. अकेले एक-एक पल पहाड़ अइसन लागेला, कटले ना कटे. प्रकाश के मतारी जीयत रही त दिन भर एने ओने कुछ ना कुछ खुर-खार करत रही. कबो प्रकाश के फोटो से बतिआइहें त कबो नाती-नतिनी के बारे में. कहे के मतलब कि दिन भर कुछ ना कुछ करत रहीहें. पूरा घर अकेले गुलजार कइले रहत रही. उनकर इ सब कइल उनका अच्छा लागत रहे बाकिर कबो कबो बनावटी क्रोध देखावत उनका पर गोसातो रहले. एकरा बाद के त फेर मत पूछीं. मुँह लटका के बइठ जइहें. आ लगीहें टिसुना चुआवे. आ ओह घरी उनका खूब मजा आवत रहे. उ मुसकियात कनखी से जब प्रकाश के मतारी का ओर देखीहें त उ चोन्हा लागावत बोलिहें - 'राउर इहे आदत हमरा नीक ना लागे.'\nउ ठठात हँस के कहिहें - 'प्रकाश के मतारी इहे नू जिनिगी हऽ. कबो धूप कबो छाँह!'\nइहे कुल्हि सोचत उ घर का भीतर आ गइले आ धम से चउकी प बइठ गइले. सामने बिछवना पर छितराइल चिट्ठी आ लिफाफा प उनकर नजर अँटक के रह गइल. चिट्ठी के साथे प्रकाश के बेटा के फोटो भी पड़ल रहे. उ फोटो उठा ले लें. ठीक प्रकाश प गइल बा. एकदम ओकरे लेखा गोरनार आ गोल मटोल. फोटो देखत-देखत उ अतीत के गुफा में भटके लागल रहले. अँगना में धउरत ढिलमिलात प्रकाश, ओकरा पीछे भागत प्रकाश के मतारी. कतना आनन्द से भरल-पुरल सुख के दिन रहे.\nइंजिनियरिंग के उच्च शिक्षा के पढ़ाई के बाद जब प्रकाश के अमेरिका जाये के भइल त उनकर आ प्रकाश के मतारी के गोड़ धरती पर ना पड़त रहे. बाकिर ओह खुशी के भितरे मन के एगो कोना में एगो चोरो बइठल रहे जे रह-रह के साँप अइसन फुफकारतो रहे. कहीं अइसन ना होखे कि लइका हाथ से बेहाथ हो जाय. बाकिर अपना मन के तोख-बोध धरावस प्रकाश के भीतर हम जे संस्कार डलले बानीं उ अतना कमजोर नइखे. हमरा अपना प भरोसा राखे के चाहीँ. उनका इयाद आवत बा रात में सुतला में प्रकाश के मतारी बउआत रहली - 'ए जी रउवा मरद मानुस हईं करेज कड़ा कर लेब, बाकिर हम मतारी हईं हम अपना मन के कइसे मनाईं? कहीं अइसन त ना होई कि प्रकाश हाथ से बेहाथ हो जइहें. बेहाथ हो जाई त हम त आपन परान तेज देब.' ओह दिन त उनका के तोख-बोध धरा के उ मना लिहले रहले. बाकिर उनका मन में उठत शंका के दरिआव में उहो थोरे घरी खातिर डूब गइल रहले. आ दूनो परानी के बीच एगो अनजान चुप्पी कब आ के बइठ गइल रहे एकर पता ओह लोग के ना चलल रहे.\n- 'का जी, का सोचे लगलीं? कवनो बात के चिन्ता मत करीं. हँसी खुशी बेटा के भेजे के तइयारी करीं. भावी के आगा केहू के वश ना चले. जे दइब सोचले होइहें, उहे नू होई.'\nप्रकाश के मतारी के आवाज सुन के उ वर्तमान में लवट आइल रहले. मन में त उनको डर रहे कि बेटा अगर पढ़ लिख के ओनिए बस जाइ त बाप दादा के डीह प एगो दिया-बाती करे वाला ना रह जाई. बाकिर घरे राख के लइका के जिनगी के साथे खेलवाड़ो त ना कइल जा सकत रहे. लइका के भविस के बात सोच के उहो चुप लगा गइल रहले. आ फेरू त घर में कबहूँ ना खतम होखे वाला सन्नाटा पसर गइल रहे.\nउनका इयाद पड़त बा जब प्रकाश के मतारी ई सुनली कि प्रकाश ओहिजे अपना संगे पढ़े वाली कवनो अंगरेज मेमिन से बिआह क लेले बा त उनका दिल के बहुत बड़ सदमा पहुँचल रहे. उनका चेहरा से खुशी गाएब हो गइल रहे. उ जे गुम्मी सधली से टूटल ना. आ एही हूक में उ परान त्याग देली. उ अपना मन में कतना अरमान आ सपना पलले रही प्रकाश के बिआह पोता-पोती के लेके. उ सब साध के सपना ओस के बून अस बिला गइल रहे. प्रकाश के अमेरिका गइला के बाद रोजे फुरसत में बइठला प उ प्रकाश के बारे में घंटन चरचा करिहें. महल्ला में जब केहू के बेटा के बिआह होई त उहो प्रकाश के बिआह के बारे में बइठ के घंटन बतिअइहें. पतोह के उ का दीहें आ हम का देब. ओह गहना आ सामान के लिस्ट बनइहें. आ फेरू एकाएक चुपा जइहें जइसे केहु उनका के सुतला से अचके जगा देले होखे. आ अपना मूढ़ मति पर धीरे-धीरे मुसकइहें. एही तरे जिनगी के गाड़ी कबो तेज, कबो मधिम गति से धीरे-धीरे सरकत आगे बढ़त जात रहे. परब-तेवहार के दिन त जइसे उनका खातिर दुसमन भ गइल रहे. ओह दिन उ दिन भर गुमसुम आ उदास एने ओने मछिआइल फिरिहें. बाकिर मन के एगो कोना में उमेद के किरिन टिमटिमात रहे जवना के डोरी पकड़ के उ झूलत रही. ओह दिन त उहो चनक के सीसा अस चूर चूर हो गइल रहे जब प्रकाश के बिआह के खबर उनका मिलल रहे. टोला-महल्ला में निकलल मोसकिल हो गइल रहे. उ अपना के घर के भीतरी कैद क लेले रही. बहुते समझवला बुझवला के बाद त उ कहले रही - 'प्रकाश के बाबू, अब एह घर के चउकठ से हमार अरथिये निकली हम ना.' आ इहे भइबो कइल.\nमतारी के मरला के खबर मिलला पर प्रकाश अपना मेहरारू के साथे आइल रहे. बेटा-पतोह अइसन ना, मेहमान अइसन पुछार करे खातिर. ओकरा पाले समय के अभाव रहे. उ ओकरा के मतारी के हवाला देके बहुत समझवले रहन, लोक-लाज के भयो देखवले रहन, बाकिर प्रकाश समय के कमी के बहाना बना के ना मानल रहे. उनका इयाद पड़त बा उनका बहुत समझवला पर प्रकाश कहले रहे - 'एह अंधविश्वास आ रूढ़ि के परम्परा के तूड़ीं. भला एह दुनिया में जेकर अस्तित्वे खतम हो गइल ओकरा खातिर रो रो के समय बरबाद कइला से का फायदा? ई त कोरा भवुकता आ मुर्खता बड़ुए. बाबूजी दुनिया कहाँ से कहाँ पहुँच गइल आ रउवा सभे ओही परम्परा के डोरी से बन्हाइल बानीं.'\nप्रकाश के बात सुन के उनकर हाथ उठ गइल रहे बाकिर स्थिति के नजाकत के देखत मन मसोस के रह गइल रहे. आ प्रकाशो तुरते दिल्ली लवट गइल रहे. ओकरा बाद से उनका जिनगि के उद्देश्ये बदल गइल रहे. अपना के दिन भर अझुरवले रखे खातिर उ लइकन के पढ़ावे के काम शुरु क देले रहले. लइकन के रहला से घर भरल पूरल रहत रहे आ उनका जीवन के अकेलापन उनका के तंग ना कर पावत रहे. बाकिर एने फेर उनका शांत जीवन के सरोवर में हलचल पैदा हो गइल रहे. एह तार के पहिले एगो चिट्ठी आइल रहे. माजरा उनका समझ में ना आवत रहे.\n- 'गुरूजी! गुरूजी!'\nमोहन के आवाज से उनका सोचे के सिलसिला टूट गइल रहे. उ ओहिजे से पूछलन - 'का ह ए मोहन बेटा?'\n- 'गुरू जी, एक जगे समझ में नइखे आवत.'\nमोहन के टास्क समझा के उ फेर अँगना में आ गइले. ओसारा में चूल्हा प गरम होखे खातिर दूध चढ़ा के घर के भितरे गइले त बुझाइल जे चउकी पर रखल तार उनका के मुँह बिरावत होखे. उ तार खोलल ना चाहत रहले. कइसे दो कहल बा जे मोरा राम के से कवना काज के. भला अब तार खोल के का करिहें. जेकरा तार देख के खुश होखे के रहे, जे हमार जिनगी रहे उ त अलोपित हो गइल रहे. अब का? बाकिर मन त मने होला. उ बार बार कुरेदत रहे ला. आग-पाछ देख के उ तार उठवले. उलट-पुलट के देखले. एक बेर प्रकाश के मतारी का फोटो का ओर देखले. उनका बुझाइल जइसे उ कहत होखस - 'अरे रउवा त बाप नूँ हईं, रउवो उहे गलती करब. जिनगी भर दोसरे खातिर जरत रहलीं. संकोच मत करीं. तार उठाईं आ खोल के देखीँ.'\nउ तार खोले खातिर उठवले. उनकर आँखि डबडबा गइल रहे. हाथ कांपत रहे. तार खोलला प ओकर मजमून पढ़के उ भीतर तक हिल गइल रहले. अब उनका अपने में खोट नजर आवे लागल रहे. ना त प्रकाश के सोच अतना घटिया कइसे हो गइल. तार के मजमून रहे - 'पापा ओहिजा के सब जर-जमीन बेंच के तूंहूँ एहीजे चल आवऽ. अब ओइसन पिछड़ल आ गंदा जगह प रहला के कवनो अर्थ नइखे'.\nई पढ़ते उनकर मन खीसी भूत हो गइल. उनका हिरदय के बहुत बड़ सदमा पहुँचल. उ बुदबुदइले - 'प्रकाश, तूँ एतना नीचे गिर जइब हमरा एकर कयास ना रहे. प्रकाश आपन देश, आपन जनम भूमि सरग ले बढ़ के होला. हम एहिजा जइसन बानी, जवना हाल में बानीं, खुश बानीं. तोहार खुशी तोहरे मुबारक होखो. अब त हमरा तोहरा के आपन बेटो कहे में शरम बुझात बा.'\nचूल्हा प रखल दूध फफा के गिर गइल रहे जवना के जरनाइन गंध से उनकर ध्यान टूटल. उ टेलीग्राम उठा के चिंदी-चिंदी क के मोरी में फेंक देले. बाहर अइले त देखले मोहन अपना कापी प झुकल तन्मयता से आपन टास्क बनावत रहे.\nउ ओकरे एकटक देखत रहले.\nपथ संख्या 8 बी, अशोक नगर, कंकड़बाग, पटना  800 020\nफोन 0612 2350152


टटका खबर : सोमार, 27 जुलाई 2015 (अबेर) – टटका खबर\nउत्तर प्रदेश देश-दुनिया बिहार\nटटका खबर : सोमार, 27 जुलाई 2015 (अबेर)\nJul 27, 2015 News in Bhojpuri, अब्दुल कलाम, गुरुदासपुर, जंगल राज, टटका खबर, मिसाइल मैन\nना रहलन मिसाइल मैन अब्दुल कलाम. आजु सोमार 27 जुलाई का साँझ शिलांग के आईआईएम में व्याख्यान देत घरी साँझ करीब साढ़े छह बजे देश के राष्ट्रपति रहल अब्दुल कलाम के 84 साल का उमिर में दिल के दौरा पड़ल आ कुछे देर बाद अस्पताल में उनकर मौत हो गइल. कलाम साहब के मौत पर सरकार देश में सात दिन के शोक के एलान कइले बिया. सोनिया गाँधी के प्रधानमंत्री ना बनावे का ‘अपराध’ में कांग्रेस उनुका के दुबारा राष्ट्रपति ना बने दिहले रहुवे.\nआजु सोमार का सबेरहीं पंजाब का गुरुदासपुर का एगो गाँव में पाकिस्तानी आतंकियन के हमला में करीब दर्जन भर लोग के मौत हो गइल. एगो एसपी समेत चार गो पुलिस वालन के आ तिन गो नागरिकन के जान मारे वाला तीनो आतंकियन के मुठभेड़ में मार गिरावल गइल बा. एकनी के इरादा एगो रेलगाड़ियो उड़ावे के रहुवे बाकिर समय पर बम के पता चल गइल आ कवनो हादसा ना हो पावल.\nआजु सोमार का दिने बिहार के लोग जंगल राज के याद ताजा कर लीहल आ जान गइल कि अगर अगिला सरकार फेरू एह महागठबन्हन के बन गइल त बिहार में आवे वाला जंगल राज कतान विनाशकारी होखी. पूरा बिहार आजु एह महागठबन्हन के लोग के जंगलीपन के झेलल आ हालात अतना खराब रहल कि पटना हाई कोर्टो के पूछे पड़ गइल सरकार से कि ई सब कइसे भइल. चारा घोटाला के सजायाफ्ता मुजरिम लालू प्रसाद पर आजु दसियन धारा के मुकदमा दर्ज कइल गइल बा. लोगो मान गइल कि नीतीश सरकार के शासन में बिहार बहुते बदल गइल बा.\nकर्नाटक लोकायुक्त जस्टिस वी भास्कर राव के बेटा अश्विन राव के आजु सोमार का सबेरे महाराष्ट्र में रिश्वत लेत घरी लोकायुक्ते के पुलिस गिरफ्तार कर लिहलसि. एकरा बादो लोकायुक्त इहे पता लगावे में लागल बाड़न कि उनुका अपना पद से इस्तीफा देबे के चाहीं कि ना. धत मरदे! आदमी हईस कि पाजामा!\nकबो दुनिया के अकेला हिन्दू राष्ट्र रहल नेपाल के बाद में सेकूलर दबाव में सेकूलर बना दीहल रहुवे. बाकिर अब ओहिजा के जनता का दबाव में नेपाल एक बेर फेरू हिन्दू राष्ट्र घोषित कइल जा सकेला. नेपाल के संविधान से ‘धर्मनिरपेक्ष’ शब्द हटावे ला सगरी राजनीतिक गोल तइयार हो गइल बाड़ें. बंवारा गोलो एह बात ला राजी हो गइल बा. जान जाईं कि नेपाल के 80 फीसदी लोग हिन्दू ह. वइसे हिन्दुस्तानो के आबादी में हिन्दूवन के संख्या एह घरी अतने बा बाकिर एहिजा सेकूलर कुकुर के काटल लोगन का चलते हिन्दूवन के दुसरा दर्जा के नागरिक जइसन हैसियत हो गइल बा. देश के कई जगहा एह लोग के आपन श्मशान बनावे, पूजा पंडाल लगावे, मूर्ति विसर्जन जुलुस निकाले पर बिना बतावल रोक लगा दीहल बा आ ओह राज्यन के सरकार एहलोग के कवनो सहायता नइखे कइल चाहत.\nकेन्द्र के कांग्रेसी सरकार में मंत्री आ अरुणांचल प्रदेश के मुख्यमंत्री रहल पी के थुंगन के भठियरपन का मामिला में साढ़े चार बरीस के कैद बामुसक्कत के सजा सुनावल गइल बा.\n300 करोड़ के कमाई करे वाला ब्लॉकबस्टर हिन्दी फिलिम ‘बाहुबली’ के स्टार प्रभास काल्हु अतवार का दिने प्रधानमंत्री नरेन्द्र मोदी से उनुका कार्यालय में मुलाकात कइलन. बाद मे कहलन कि आजु हमरा जिनिगी के सबसे खुशगवार दिन ह.\nउत्तर प्रदेश के बहालियन में यादवन के गिनिती असाधारण रूप से अधिका रहे पर सवाल पूछे वाला राज्यपाल राम नाईक के अब यादव सरकार अपना निशाना पर ले लिहले बिया आ मुख्यमंत्री अखिलेश यादव के चाचा रामगोपाल यादव के बयान आइल बा कि राम नाईक के राज्यपाल पद से बरखास्त कर दीहल जाव.\nविवाद का बाद आखिरकार दिल्ली के उप राज्यपाल नजीब जंग दिल्ली महिला आयोग के अध्यक्ष पद पर स्वाति मालीवाल के बहाली के मंजूरी दे दिहलन.\nकाल्हु 28 जुलाई का दिने यूपी के सगरौ पेट्रोल पंप छह घंटा खातिर बंद रहीहें सँ. एह लोग के शिकायत बा कि पेट्रोल-डीजल पर सरकार के लगावल फिक्स वैट का चलते दाम बढ़त बा बाकिर ओह लोग के कमीशन नइखे बढ़त आ बिक्री पर असर पड़त बा से अलग.\nमंजू भंडारी के उत्तर प्रदेश महिला क्रिकेट टीम के मैनेजर बनावल गइल बा.\nसंसद में आजुओ काम काज करे में बाधा आइल. एगो कांग्रेसी सांसद अधीर रंजन चौधरी के बदतमीजी का चलते एक दिन खातिर निलंबित करे के प्रस्ताव आइल. एकरा बाद अधीर रंजन अपना बेवहार खातिर माफी माँग लिहलन आ तब उनुका के एके दिन ला निलंबित क के छोड़ दीहल गइल.\nचीन में आइल मंदी का चलते सोमार का दिने दुनिया भर के बाजारन में गिरावट के दौर रहल आ भारतो के शेयर बाजार बिकवाली का दबाव में टूट गइले. सेंसेक्स में 551 अंक आ निफ्टी में 161 अंक के गिरावट दर्ज भइल. करिया कमाई के धन पर रोक लगावे खातिर पार्टिसिपेटरी नोटो ले के बाजार में हवा गरम रहल आ ओकरो असर पड़ल शेयर बाजार पर.\nदिल्‍ली के यश सिंह तैराकी में कांस्‍य पदक जीत के स्‍पेशल ओलंपिक विश्‍व खेल में भारत के पहिला पदक दिअवलन.\nटटका खबर : मंगल, 28 जुलाई 2015 (सबेर)


विवेक सिंह जी के लिखल भोजपुरी कहानी रसपान | जोगीरा\nHome भोजपुरी साहित्य भोजपुरी कथा-कहानी विवेक सिंह जी के लिखल भोजपुरी कहानी रसपान\nविवेक सिंह जी के लिखल भोजपुरी कहानी रसपान\nजिनिगी के सभसे मधुर इयाद साइद बचपने के होला। लरिकाईं के कुछ मीठ स्मृति के असर अइसन गहिरोर होला कि ताउम्र अदिमी ओकर अहसास के अनुभव करत रहेला। पुरान भइला का संगे अइसन इयाद अमृत में तब्दील होके मन के घइला में समा जाला।ई अमृत जीवन के हतास-निराश छन में बहुते संबल प्रदान करेला।\nआज बहुत दिन बाद हम अपना बेडरूम में के शो-केस साफ करत रहीं। अचानक हमरा एगो फ़ोटो मिलल। फ़ोटो बहुत पुरान रहे, साइद बीसहन बरिस पहिले के। फ़ोटो प जमल गरदा के कारन कुछुओ साफ नजर ना आवत रहे, लेकिन जहाँ हमार अँगुरी पड़ल रहे ओ’जा से जमल धूर थोरिका हट गइला का ओजह से एगो चेकदार कमीज पहिनले लइका के चेहरा साफ दिखाई देत रहे जेकर उमिर तकरीबन दस से बारहs बरिस होई। ऊ अउर केहू ना हमहीं रहनीं। जी हँ, ई हमरे बचपन के फोटो रहे, साथ में अउर लोग भी रहन लेकिन फ़ोटो पे गर्दा के वजह से सब केहू ना लउकत रहे। अब हमरा अंदर बेचैनी समा गइल। अब हम कहीं अकेला में बइठ के ऊ सब केहू के देखे के चाहत रहनीं जे जे फ़ोटो में रहे। हम सफाई कइल छोड़ के अपना बाहर के कोठरी में आ गइनीं अउर गला में लपेटल गमछा के छोर से ओहि फ़ोटो के साफ कइनीं। अब सब चेहरा हमरा आँखि के सोझा रहे।\nहमार नाम ‘नितेश’ ह अउर हमरा छोट भाई के नाम ‘नितिन’।हमनीं के दु भाई रहनींजा, हर चीज में बराबर-बराबर के बखरा लागे। हमरा से तीन साल छोट रहे नितिन बहुत ज्यादा जिद्दी। हर बात में टेक अड़ा देवे सब कुछ ओकरा अधिके चाहत रहे, ऊ माई के कोरा होखे भा बाबूजी के कन्हइया। ओकरा लागे कि भइया के ज्यादा प्यार-दुलार मिलेला एही से ऊ आपन हक सब में भा सब चीज में जबरन जतावे के कोशिश करे। नीतिन के जबरदस्ती के शरारत-ठिठोली ओकर छुटपना में अच्छो लागे।\nहमनी के दुनू भाई के जन्म गाँव में ही भइल आ पढ़ाई-लिखाई के व्यवस्था अपना गाँव के प्राइमरी स्कूल से लेके बगल वाला गाँव के हाईस्कूल तक भइल काहे कि हमार बाबूजी किसान रहनीं अउर आपन खेती-बारी उहाँ के कइल पसंद रहे। एही से उहाँ के बहरा ना गइनीं अउर हमनियों के गाँवें में रहे के पड़ल। पहिला क्लास से पँचवा क्लास तक बोरा पर बइठनींजा तब जाके आगे के क्लास में बेंच प बइठे के मिलल।\nछुट्टी में त आदमी बहुत कम घूमे जाय कहीं बाकिर सावन में त पक्का तय रहत रहे कि मामा के घरे जाये के बा काहे कि सावन के अंतिम दिन रक्षाबंधन पड़ेला। हमनीं के कवनो बहिन ना रही। मामा के एगो लइकी रही, जवन हमनीं दुनू भाई से छोट रही, एकदम कवनो जापानी गुड़िया नियन। ओकर नाम रहे ‘अराध्या’, हमनी ओकरा के प्यार से पिहू कहींजा। रक्षाबंधन के एक सप्ताह पहिले से मामा के घरे चल जाईंजा अउर खूब मजा करींजा।\nसावन के पूरा महीना खुशनुमा होखे। भरि सावन कवनों-ना-कवनों परब-उत्सव होखे से हमनीं के खुशी के पर्याप्त अवसर भेंटे । सावन के शुरुआती पखवारा में नागपंचमी मनावल जाय तेकरा दु दिन बाद सतमी के पूजाई होखे, फेरु महाबीरी धजा फेराई, गढ़देवी ‘अश्कामनी माई’ आ ‘सिमरीख बाबा’ के पूजा। ई दुनू देवी देवता के पूजाई से पहिले सबसे श्रेष्ठ देवी यानी काली माई के पूजाई होखे। सावन के पूरनमासी के होखे वाला रक्षाबंधन सबसे विशेष होखे। एह दिन एगो ‘पढ़कउवा’ पूजा होखे जवना लइकी-मेहरारू सब मिल के मेंहदी पिससि। मेंहदी अउ फुलावल चना देवी माई के अरपित होखे आ शेष मेंहदी घर के सब सदस्य औरत-मरद, आपन अँगुरी भा हाथ प प्रसाद के रूप में धारण करस।\nसावन माह में लागेवाला दु-दुगो मेला हमनीं बदे सभसे बड़ आकर्षण रहे, पहिला गाँवें में लागेवाला नागपंचमी मेला आ दोसरका रक्षाबंधन के दिन मामा गाँवें के मेला। हमनीं के मामा बहुते मानत रहलें। अउर कबो जाईं जा चाहे ना बाकिर रक्षाबंधन हमनीं मामा गाँवें जरूर जाईंजा। पिहू हमनी के राखी बान्हस अउ माई मामा के।\nइहे सावन के दिन चलत रहे हमनी दुनु भाई इस्कूल से पढ़के छूटल रहींजा। ओह समय स्कूल में कवनो तय पोशाक ना होत रहे, जवन मन करे तवन पहिनऽ। चट्ट भा कपड़ा के झोरा ओ समय के इस्कूल बैग रहे। कच्ची रोड प गाड़ी के चक्का से पड़ल दाब से बनल गड़ही में बरखा के पानी लाग गइल रहे जेकरा से बचत-बचावत हमनीं क चलल जात रहीं स। नितिन साइद कुछ पूछल चाहत रहे। ऊ एक कान्ह से दोसर कान्ह प बस्ता फेरत पूछ बइठल- “भइया, अब त राखी में चारे दिन रह गइल नू? हमनी कब मामा किहाँ जाएम स ? परसाल त दस दिन अगते चल गइल रहींजा।”\nहम नितिन के माथा पर हाथ फेरनी कहनी- “अरे बबुआ, चलल जाई। माई के तबियत अभी खराब बा, जब ठीक हो जाई त माई थोरे मनिहें? ऊ जरूर जइहें त हमनियों जाइब।” हम नितिन के दिलासा देवे के भलहीं जतन कइले होखीं बाकी हमरे मन में एह बात के निश्चिंतता ना रहे। मामा गाँवें के मेला अ ओ’जा के बेरोक मस्ती, हमजोलिन संगे के हुरदंग सब कुछ आखि क सोझा नाचत रहे। लागे कि माई के तबियत गबड़इला से असों सब खलिहे सपना ना रहि जाय। दुनु भाई घरे चहुँपनींजा आ बस्ता रख के माई लगे जम गइनींजा। साँझ के चार बजत होई। लागल जइसे माई हमनिएँ के बाट जोहत रही। ऊ भात में नून-तेल अउ मरीचा के भरवाँ आचार सउन के खाये के दिहली अउर नितिन के अपने हाथे खिआवे लगली।\nनितिन मुँह में कवर भरले पूछ बइठल- “माई, मामा किहाँ कहिया चले के बा।”\nमाई कटोरा में भात के कवर बनावत कहली- “चलल जाई ननकू, जब हम ठीक हो जाएम तब।” माई नितिन के ननकू कहत रही साइद छोट होखे के ओजह से। हमू आपन मुँह में कवर लेत कहनी- “माई, इहे बात ई हमरा से इस्कूले से पूछत रहे। हम ऐके बोलनी कि माई जब ठीक होइहें त खुदे जइहें अउ हमनियों जाइबि ।\nरक्षाबंधन में माई मामा किहाँ जरूर जात रही काहे की उ उनसे छोट रहली। माई आपन बाबूजी आ माई के मुँह जादे दिन तक ना देखले रहली। माई के पालन-पोसन, पढाई-लिखाई से लेके बिआह आ कन्यादान तक के दायित्व मामा ही निभइले रहलनि। ऐ से दुनो भाई-बहिन में बेइंतहा स्नेह रहे। लाख व्यस्तता के बावजूद माई मामा के राखी बान्हे जरूर जात रहली।\nजब बाबूजी साँझ के घरे अइनीं त माई खातिर बाजार से दवाई भी लेके आइल रहनीं। उहाँ के माई से कहनी- “ऐ रमा, डॉक्टर साहब कहनींहँ कि ज्यादा काम-धन्धा नइखे करेके ना जादे फिकिर-चिंता करे के बा, काहे कि गइल बुखार फिर लौट सकत बा। तू अब खाली आराम करऽ आज से सब काम हम करेम।”\nमाई के कई दिन से बोखार रहत रहे कबो छूटे कबो आ जाय। माइयो के आपन तबियत के चिंता कमे रहत रहे। बोखार के बावजूद ऊ घर के सभ काम अकेलहीं कइल चाहस। बाबूजी कहस कि एगो आदमी रख देत बानी त ऊ मना कर देस।\nमाई बाबूजी से दवाई लेत कहली- “का हम असों आपन भइया के राखी ना बान्हे जाएम?”\nअइसनो लाचारी में माई मामा के राखी बान्हे के सोचत रही ई सुननीं त बाबूजी थोरे खीझनीं। बाबूजी आपन पूरा बाँहि के कुर्ता खोलत कहनी- “आ एह साल ना जइबू त काम ना चली? अरे तनी पहिले आपन सेहत के खयाल करs। जब ठीक हो जइहऽ त जाके घूम अइहs।” एतना कहिके बाबूजी दुअरा चलि गइनीं। माई के आँखि से टपटप लोर चुवत रहे। पता ना का बात के दुख रहे माई के तबियत खराब भइला के भा मामा के राखी ना बान्हल पावे के?\nओ बखत ना मोबाइल होत रहे ना कंप्यूटर जइसन संसाधन रहे कि तुरत संवाद भेजल जा सके। चिट्ठी-पाती के जुग रहे आ अब समय भी ओतिना ना रह गइल रहे कि चिट्ठी लिख के पोस्ट कइल जा सके।\nहमरो मन उदास रहे कि अबके सावन में मामा किहाँ के मेला धूमे के मोका ना मिल पाई। नितिन के उदासी दोसर रहे। ऊ पिहू के बहुत मानत रहे, जब मामा घरे जाय पिहू का संगे खेले-कूदे में मगन रहे।\nआखिर रक्षाबंधन के दिन आइए गइल। हमनीं मामा गाँवें ना जा पाइनीं। माई के आज मन सभसे अधिका उदास रहे। हम महसूस कइनीं कि माई के आँख रहि-रहि के डबडबा जाता। ऊ कुछो खुरखार क के काम में व्यस्त रहे के ढोंग जरूर करस बाकी आँख रहे जे भीतर के चुगली कर जाय।\nअचके ननकू दुआर प से दउड़ल- हाँफत आँगन में आ धमकल। ओकर चेहरा प अथाह खुशी रहे- “माई, मामा….मामा.. मामा आइल बानीं पिऊ क संगे ।ऊ पिहू के ‘पिऊ’ कहे।\nअतिना सुनते माई ड्योढ़ी का ओरि दउर गइली। बाबूजी पिहू के आपन गोदी में उठइले मामा संगे आवत दिखाई दिहलें। माई के बेमरिया-पियर चेहरा प गजब के चमक रहे।\nघर भर के मुर्दनगी ना जाने कहाँ परा गइल रहे। माई मामा के राखी बन्हली आ पिहू हमनी दुनु भाई के। बाबूजी कवनो फोटोग्राफर के बोलवले रहलीं। ई बाबूजी के करामात रहे कि फजिरे के गाड़ी से उहाँ का मामा गाँवे चल गइल रहलीं, मामा के बोलावे। एह बात के जानकारी केहू के ना रहे। ओह दिन के ई फ़ोटो आज मिल गइल। जवना में हमनीं सब केहू एक साथ रहींजा।\nअब ना माई रहली ना बाबूजी ना मामा, सब कुछ बदल गइल बाकी ई तस्वीर जस-के-तस रहे। एक-ब-एक कवनो गाड़ी के आवाज से हमार धेयान भंग भ गइल । आवाज के दिशा में देखनीं त अराध्या यानि पिहू अपना पति आ गोदी में लरिका लिहले स्कॉर्पियो से उतरत नजर अइली। हर साल रक्षाबंधन में पिहू के आवे के क्रम अबो ले ना टूटल ह कबो बिलानागा।\nहम अमरित कुंभ से टपकत जीवन रस में बोथा होत चलि गइनीं।\nविवेक सिंह, पंजवार,सिवान\nभोजपुरी कहानी रसपान\nपिछला लेखदीपक तिवारी जी के लिखल दू गो रचना\nअगिला लेखभोजपुरी पत्रिका सिरिजन : एगो टटका अधखिलल फूल\nमाया शर्मा जी के लिखल भोजपुरी बाल-कहानी गौरइया\nधनंजय तिवारी जी के लिखल भोजपुरी कहानी अगुआ


आखिर का कारण बा कि भारत पर बेर बेर आतंकी हमला हो जाला : मिन्हाज मर्चेंट – Anjoria\nFeb 24, 2013 आतंकी हमला, सेकूलरिज्म\nटाइम्स आफ इंडिया में छपल अपना ब्लॉग में मिन्हाज मर्चेंट एह बात पर चरचा कइले बाड़न कि आखिर का कारण बा कि भारत पर बेर बेर आतंकी हमला हो जाला. पिछला दिने हैदराबाद में भइल दू गो बम विस्फोट एह बात के रेघरियावत बा कि फिरकापरस्ती के राजनीति पाकिस्तान से आयातित आ भारत के अतिवादियन के कइल आतंक खातिर भारत के आसान निशाना बना देला. उनका एह पर शिकायत बा कि गृहमंत्री सुशील कुमार शिंदे संसद में जवन बयान दिहलन तवना में हैदराबाद हादसा का पीछे इंडियन मुजाहिदीन के हाथ होखे के बात पर कुछ खास ना कहल गइल.\nमर्चेंट के मानना बा कि अकबरुद्दीन ओवैसी आ प्रवीण तोगड़िया जइसन लोगन के नफरत से भरल भाषण फिरकावाराना तनाव बढ़ा देला. औवेसी के राजनीति निकाला कर देबे के चाहीं आ तोगड़िया के राजनीति में घुसे ना देबे के चाहीं.\nफेर 10 सितम्बर 2011 के दिल्ली बम विस्फोट का बाद लिखल अपना ब्लॉग के चरचा करत मर्चेंट लिखले बाड़न कि भारत तब ले आसान निशाना बनल रही जबले नेता लोग जनहित के अपना स्वार्थ पर तरजीह ना दी.\nपाकिस्तान के उकसावल आतंकवाद जब साल 1989 से शुरू भइल तबहिए से सरकार दहशत में बिया कि ओकर अल्पसंख्यक वोट बैंक छितरा सकेला. भारत के मुसलमानन का प्रति ई नजरिया बहुते गलत दिशा में बा. एहसे सामाजिक विभाजन अउरी बिगड़त बा आ आतंकियन के हौसला मिलत बा. अर्ध शिक्षित आ आर्थिक रूप से कमजोर मुसलमान समुदाय के आर्थिक आ सामाजिक डेहरी में डाल दिहल गइल बा. आ एकरे परिणाम बा घेराइल मानसिकता.\nबाकिर जइसे जइसे नवही मुसलमान जागत बाड़ें आ जाने लागल बाड़ें कि कइसे ओहन के पुरनियन के पिछड़ापन आ असुरक्षा भाव के खाई में डाल के राख दिहल बा, तबसे ओहनी के मन में विरोध अउरी पनपे लागल बा. भारत के मुसलमान चाहेलें कि उनुका के देश के आर्थिक विकास के हिस्सा बना लिहल जाव. ऊ वोट बैंक बनल रहल ना चाहसु जवना के हर पाँचवा साल में भंजावत रहे नेता लोग. ओह लोग के अब मुस्लिम मंत्रियन आ राष्ट्रपतियन के झुनझुना से संतोष नइखे.\nई झुनझुना बड़हन घाव लुका देला कि ओह समाज के नकली पंथ निरपेक्षता आ बटाला हाउस वाली राजनीति के खिलाड़ियन ला आसान निशाना बना के राखल बा. आ एह काम में मुस्लिम नेतो पूरा तरह से लागल बाड़न कि परदा ना उठे एह सच्चाई से. आम मुसलमान के सही नेतृत्व आ सत्ता से मिले वाला फायदा कबो ना मिल पावे.\nमिन्हाज मर्चेंट के मानना बा कि सफल आतंकविरोधी नीति ला तीन गो बात बहुते जरूरी होला :\nपहिला, कि राजनीतिक प्रतिबद्धता कि हर हाल में आतंकवाद खतम करे के बा.\nदोसर, कि राजनीतिक दखलंदाजी का बिना निष्पक्ष कानून व्यवस्था के पालन.\nतिसर, कि बढ़िया खुफियागिरी.\nआगे अपना ब्लॉग में मर्चेंट लिखले बाड़न कि हैदराबाद विस्फोट फेरू रेघरिया दिहलसि कि संकीर्ण राजनीतिक फायदा ला देश के खुफियातंत्र के गलत प्रबंधन के का परिणाम निकली. जबले सरकार आपन संकीर्ण मानसिकता ना छोड़ी तबले आतंकवाद के ठीक से मुकाबला ना कइल जा सकी. भारत पर बेर बेर आतंकी हमला होखते रही. आ एकर दुहरा नुकसान देश के साढ़े सोलह करोड़ मुसलमानन के झेले पड़ी. संतोष एकरे बा कि सेकूलर राजनीति के ढोग करत फिरकावाराना राजनीति के कोशिशन का बावजूद देश के मुसलमान बहुत हद ले शांत आ कानून के पालन करे वाला बनल बाड़े.\nमुसलमानन में शिक्षा के पसार जतने अधिका होई ओतने ऊ एह राजनीतिक नेतवन के चाल के समुझे लगीहें. आतंकी हमला का बाद सांप्रदायिक दंगा नइखे होखत. मुसलमान अब अपना के पहिले भारतीय माने लागल बाड़े. जस जस शिक्षा के फायदा ओह लोग के मिलत जात बा तस तस ऊ देश के मुख्य धारा में चलत अइहें. तब फर्जी सेकूलर नेता ओह लोग के आपन वोट बैंक का रूप में इस्तेमाल ना कर पइहें.\nआखिर में मिन्हाज मर्चेंट लिखले बाड़न कि भारत के हृदय विशाल बा. फिरकावाराना राजनीति देश के बाँट के जवन नुकसान चहुंपवले बावे तवना के पलटल संभव बा. दुनु तरफ सद्भावना मौजूद बा बाकिर एह ला जरूरी बा कि फर्जी सेकूलरिज्म से छुटकारा पावल जाव. ना त भारत के बहुते महँग पड़े वाला बा ई फर्जी सेकूलरिज्म.\nहो सकेला कि अनुवाद करत में कुछ गलती रह गइल होखे. मिन्हाज मर्चेंट के ई ब्लाग पढ़े ला टाइम्स आफ इंडिया पर उनकर ब्लॉग खुदे पढ़ के देखीं.


सांपो को बचाने की मुहीम छेड़ी ‘सपेरा’ पवन सिंह ने – Anjoria\nअगस्त 31, 2014 पवन सिंह, सपेरा\nसांप के हमनी का पूजो करीलें आ देख लीं त लाठी डंडा लेके मारियो दिहिले. आज हालात अइसन हो गइल बा कि हमनी के देश में सांपन के गिनिती घटे लागल बा. अब सांपन के बचावे आ आपन दोस्त बनावे में लाग गइल बाड़ें पवन सिंह.\nआवे वाली फिलिम ‘सपेरा’ में एगो सपेरा के भूमिका करत बाड़े पवन सिंह. शूटिंग बिहार के सीतामढी में जोर शोर से हो रहल बा. निर्माता रितेश ठाकुर के एह फिलिम के निर्देशन विष्णु शंकर बेलू करत बाड़ें.\nपवन सिंह अपना दर्शकन से निहोरा करत बाड़न कि सांपन के मारी मत सभे. अगर कहीं लउक जाव त भगा दीं ना त वन विभाग वालन के बोला के ओह लोग के हवाले कर दीं. काहे कि साँप हमनी के पर्यावरण के जरूरी हिस्सा हउवें आ ओह से हमनी के बहुते तरह के फायदा होखेला.\nपवन सिंह फ़िलहाल सपेरा के शूटिंग में व्यस्त बाड़न. उनकर ‘योद्धा’ आ ‘बाज़ीगर’ रिलीज होखे वाला बाड़ी सँ. एह दुनू फिलिमन में पवन का संगे रविओ किशन बाड़ें.\n(संजय भूषण पटियाला आ रंजन सिन्हा)\nOne thought on “सांपो को बचाने की मुहीम छेड़ी ‘सपेरा’ पवन सिंह ने”\nसितम्बर 2, 2014 को 11:21 अपराह्न पर\nGood job pawan bhaiya


बड़े मियाँ त बड़े मियाँ, छोटे मिया सुभान अल्लाह – टटका खबर\nघोटालाबाज लालू के खानदानो घोटाला करे में लागल बा. बेटा बेटी दामाद सभकर नाम कवनो ना कवनो घाटोलो में आवे लागल बा. जेकर नाम अबले सामने नइखे आइल ऊ एह चलते कि जाँच के आग अबहीं ओकरा ले चहुँपल नइखे.\nआजु लालू के बेटी मीसा भारती के करिया धन उज्जर करावे के आरोप में मीसा भारती के चार्टर्ड एकाउंटेंट राजेश अग्रवाल के प्रवर्तन निदेशालय के टीम गिरफ्तार क लिहलसि. अब उनुकर पेशी पटियाला कोर्ट में करावल जाई. ई गिरफ्तारी 8000 करोड़ रूपिय के धनशोधन मामिला में भइल बा. राजेश अग्रवाल प आरोप बा कि ऊ मीसा यादव के कंपनी मिशेल पैकर्स एंड प्रिंटर्स के फर्जी कंपनियन का माध्यम से फर्जी खाता इंट्री करा के करिया धन उज्जर करवलन. राजेश अग्रवाल प अउरियो लोगन से कमीशन लेके एब तरह के काम करावे के आरोप बा.\nमीसा का मामिला में एक हजार करोड़ रुपिया के बेनामी संपत्ति के खरीद-फरोख्त के आरोप लागल बा.\nTags: मीसा भारती, लालू के बेटी


ट्वीटर के परीक्षण सफल रहल – टटका खबर\nApr 17, 2021 ट्वीटर\nइयाद बा, कइसे कई बरीस पहिले एक दिन पूरा देश में गणेश जी के मूर्ति दूध पिये लागल रहली सँ ? उहो एगो परीक्षण रहुवे. कबो एह बाति के पक्का प्रमाण त सामने ना आइल बाकिर कहे वाला आजुओ कहेलें, मानेलें कि ऊ एगो सफल परीक्षण रहुवे. ओहमें परीक्षण करे वाला गोल ई देखल चहले रहुवे कि अगर पूरा देश के संचार व्यवस्था ठप पड़ जाव त का ओहू हालात में अपना विचारधारा का हिसाब से कवनो खबर पूरा देश में पसारल जा सकेला. अगर हमार मानीं त ऊ एगो सफल परीक्षण रहुवे. आ हम त ओह र्यूमर स्प्रेडिंग सोसाइटी के सदस्यों हईँ,\nआजु ओही तरह के एगो परीक्षण दुनिया के चुनिन्दा सोशल साइ़टन में शामिल ट्वीटर पर कइल गइल. आ हमरा हिसाब से इहो परीक्षण सफल का श्रेणी में राखल जा सकेला. वइसे असल निष्कर्ष त ओकर टेक्निकल टीम निकाली बाकिर एटम बम एके परीक्षण में ना बन जाव. कई बेर परीक्षण करे के पड़ेला. कुछ ऊँच-नीच करे के जरुरत लउके त उहो कइल जाला.\nआजु शनीचर का फजीरहीं से कुछ ना, कुछ हजार लोग के ट्वीटर ना खुल पावल. अइसन ना कि ट्वीटर के सर्वर एकदमें डाउन हो गइल रहुवन सँ. साइय बाकायदा खुलल रहे बस प्रभावित ट्विटरिहा के टाइम लाइन ना लउकत रहुवे. ऊ कोशिश कर के ई त देख पावत रहुवे कि का ट्रेंड करत बा आ ओह ट्रेंड के देखिओ सकत रहुवे. बाकिर ओकर जवाब टिवीट हो गइला का बादो ना लउकल रहे. वइसे जब टाइमलाइन ना उजागर होखत होखो त बहुते कम लोग अइसन होखी जे कुछ ट्वीट करे के जहमत उठाई. बाकिर हम उठवनी आ देखनी कि हमार ट्वीट उजागर त भइल, बाकिर हमरा ला ना, उनुका ला जिलकर ट्वीटर निर्बाध चलत रहुवे.\nई महज एगो अनुमान बा बाकिर हम कह सकीलें कि एह परीक्षण में ट्वीटर के टीम ई देखल चहलसि कि अगर ऊ चाहे त का एगो खास समय ला, खास इलाका के खास खास लोगन के ट्वीटर टाइम लाइन से बहरा राखि सकेला का ? जइसे कि आजु पश्चिम बंगाल विधानसभा चुनाव के पाँचवा डेग का दिने भारत के करीब चालीस हजार ट्विटरहियन के ट्विटर से बाहर राखे में पूरा सफल रहल ई तकनीकि. ट्वीटर का सफाई देत बा, का दी, का दीहल चाही ओकरा जाल में मत अझूराईं. सोच लीं कि ट्वीटर जब चाहे तह रउरा के बिना ससपेंड कइले, बिना कवनो कार्रवाई कइले, ट्वीटर का बहरा फेंक सकेला. एह परीक्षण के सामरिक महत्व अगिला लोकसभा चुनाव का बेरा लउकी जब सोशल मीडिया के बादशाह नरेन्द्रो मोदी के उहे हाल करल चाहीं जइसन हाल ही में करावल गइल अमेरिकी राष्ट्रपति चुनाव में कइल गइल. आ अभिव्यक्ति के आजादी के ई सिपाहसालार ट्रंप से आपन बाति कहे के आजादी छीन लिहलें. आ एह काम में टवीटर, गूगल, फेसबुक सभ शामिल रहलें.\n@narendramodi @AmitShah समय अधिका नइखे बाचल, समय रहते सम्हरे के कोशिश करीं आ एह वार के काट निकाल लीं. जानत बानीं कि रउरा लगे एक से बढ़ के एक सलाहकार बाड़ें बाकिर रामसेतु बनावें एगो रुखी (गिलहरी) के कोशिश का तरह हमरो ई एगो कोशिश बा.


नारी शक्ति के आत्मबल ह ’डमरू उस्ताद’ – नेहा श्री – Anjoria\nभारत पुरुष प्रधान देश होखला का बावजूद एहिजा नारी के महिमा के जतने बखान कइल जाव कम रही. राजस्थानी सिनेस्टार अभिनेत्री नेहा श्री के केंद्रीय भूमिका वाली फिलिम ’डमरू उस्ताद’ एहीला बनावल जात बा.\nश्री राम जानकी फिल्म्स के बैनर में बनत एह फिलिम में नेहा श्री आदर्श नारी सावित्री के किरदार कइले बाड़ी. दू भाषा, भोजपुरी आ मैथिली, में बने जात एह फिलिम के लेखक आ निर्देशक हउवें अनूप कुमार, आ निर्माता विष्णु पाठक.\nमुख्य कलाकारन में नेहा श्री, अनिल मिश्रा, मिष्टी सिंह, कल्पना मिश्रा, शुभ नारायण, संतोष झा, नीलेश दीपक, स्नेहा राय वगैरह रहीहें.\nएगो सवाल के जवाब में नेहाश्री कहली कि ’’नारी एगो शक्ति होले जे प्यार, बलिदान, आ कुल के मान मर्यादा के एक सूत्र में पिरो के सगरी रिश्तन आ समाज के मजगर बनावेले. नारी के कबो कमजोर, अबला ना समुझे के चाहीं. नारी अगर जुल्म, अत्याचार सहेले त समाज के साफ सुथर करे ला काली आ दुर्गो बन जाले. एह फिलिम के सनेसा इहे बा.”\nएह फिलिम के पूरा शूटिंग राजस्थान के पहाड़ियन में करावल गइल बा. फिलिम अगिला साल रिलीज होखी.


रिंकू घोष के फिलिम ‘साली बड़ी सतावेले’ जल्दिए आई – Anjoria\nसिनेमा भोजपुरी के परदा पर ड्रीम गर्ल रिंकू घोष के हंगामा पहिलहीं से जारी बा. अब इनकर चर्चित फिलिम ‘साली बड़ी सतावेले’ जल्दिए रिलीज होखेवाली बा. नायक बाड़ें सुपर स्टार रवि किशन. अपना एह फिलिम से रिंकू गजबे उछाह में बाड़ी. उनुका पूरा भरोसा बा कि इहो फिलिम दर्शकन के नीक लागी.\nजान लीं कि आजु ले रविकिशन आ रिंकू के जोड़ी वाली हर फिलिम सफल रहल बाड़ी सँ. आ ‘बिदाई’, ‘सुहागन बना द सजना हमार’, ‘बलिदान’ आ ‘केहू हमसे जीत ना पाई’ क बाद अब ई जोड़ी फेरू एकबेर हंगामा बरपावे वाली बा अपना फिलिम ‘साली बड़ी सतावेले’ से. एह फिलिम में रानी चटर्जी साली बनल बाड़ी.\n’मेरे साजन तेरे कारण’ के पहिला झलक जारी भइल


भोजपुरी सिनेमा में सीमा के जवानी के जलवा – Anjoria\nबालीवुड भलही “शीला के जवानी” पर ठुमकत होखो, भोजपुरी सिनेमा त बस सीमा सिंह के जवानी के किरिया खाला. भोजपुरी फिल्मोद्योग में लोग सीमा के बेहद दिवाना बा आ सीमा कम से कम अस्सी फिलिमन में आयटम डांस कर चुकल बाड़ी. हाल ई बा कि जबे कवनो आयटम नम्बर लिखल जाला, निर्माता निर्देशकन का दिमाग में पहिलका नाम सीमे के आवेला. सीमा सिंह भोजपुरी फिल्म “कहाँ जइब राजा नजरिया लड़ा के” से आपन कैरियर शुरु कइले रही आ ओहि फिल्म खातिर उनुका के “बेस्ट आयटम डान्सर” के खिताबो दिहल गइल रहे. श्रीदेवी आ माधुरी के पसन्द करे वाली सीमा सिंह का परिवार में केहू फिल्मी दुनिया से जुड़ल नइखे. सीमा कहेली कि उनका के नायिको के रोल आफर भइल बा बाकिर ऊ आयटम नम्बर कइल अधिका पसन्द करेली. जवना जवना फिल्म में सीमा के आयटम नम्बर रहल बा सगरी हिट भइल बाड़ी सँ. सीमा सिंह के आवे वाली फिलिमन में “कर्तव्य, खेला, दिलजले, दुश्मनी, रंगबाज राजा, बुलन्दी, जंग, आखिरी रास्ता, नागिन ओर नगीना, तू जान हमार हऊ, यादव पान भण्डार, आ, आपन बेगाना” शामिल बाड़ी सँ. सीमा कहेली कि “शीला के जवानी” गाना लोकप्रिय होखला का बादे जेही उनका के देखेला मुस्कुरा देला. शायद उनका “सीमा के जवानी” याद आ जाला आ सीमो मुस्कुरा के रह जाली.


भारत के राष्ट्रपति के चुनाव कइसे होला ? – Anjoria\nजून 8, 2017 How the President of India is elected, भारत के राष्ट्रपति के चुनाव कइसे होला ?\nपहिलका लाइन में – डॉ राजेन्द्र प्रसाद, डॉ सर्वपल्ली राधाकृष्णन, डॉ जाकिर हुसेन, वराहगिरी वेंकट गिरी, फखरुद्दीन अली अहमद, आ नीलम संजीव रेड्डी\nदुसरका लाइन में – ज्ञानी जैल सिंह, रामास्वामी वेंकटरमण, शंकर दयाल शर्मा, कोचेरिल रमण नारायणन, ए पी जे अब्दुल कलाम, आ प्रतिभा पाटिल\nअब जब भारत के राष्ट्रपति के चुनाव के तारीख के एलान हो गइल बा त आईं जावल जाव कि भारत के राष्ट्रपति के चुनाव में का शासियत होला. ई चुनाव हमेशा पाँच साल खातिर होला. कबो कबो बीचे में असामयिक निधन का चलते भा कवनो दोसरा कारण से चुनाव करावे के पड़ि जाव त उहो चुनाव फेर पाँचे साल खातिर होखी, बाचल समय ला ना.\nएह चुनाव में बाकी चुनावन का तरह सबले अधिका वोट पाइए लीहल जीत ला पूरा ना होखे. जीतेवाला के कुल वोट के आधे से अधिका वोट मिलल जरुरी होखेला. चुनाव में आम जनता वोट ना देव आ ओह लोग का बदले चुनाइल जन प्रतिनिधि सांसद आ विधायक वोट देलें.\nहर राज्य के जनसंख्या में हजार से भाद दीहला का बाद जवन संख्या आवेला ओकरा में ओह राज्य के विधायकन के संख्या से भाग दीहल जाला. अब जवन संख्या आवेला उहे होला ओह राज्य के हर विधायक के वोट के मूल्य. एह गणना का चलते हर राज्य के विधायक के वोट के मूल्य अलग अलग होला. सबले बेसी मूल्य यूपी के विधायकन के वोट के मिलेला त सबले कम मूल्य सिक्किम के विधायक के वोट के.\nअब पूरा देश के विधायकन के वोट के कुल मिला के जवन गणना आवेला जवना में लोकसभा आ राज्यसभा के कुल सांसद संख्या से भाग दिहला प जवन संख्या आवेला उहे मूल्य होला रह सांसद के वोट के. हर सांसद के वोत के मूल्य एक बराबर होला आ राज्य का हिसाब से ओह में फेर बदल ना होखे.\nभारत के सब राज्यन के निर्वाचित विधायकन के कुल संख्या 4120 बा आ ओह लोग के वोटन के वजन कुल मिला के 549442 होखेला. अब एह संख्या में सांसदन के संख्या 787 से भाग दिहला पर जवन आवेला ऊहे हर सांसद के वोट के वजन होखेला.\nएह सिस्टम से अबकी पारी एनडीए का लगे 531442 वोट मौजूद बा आ तनिके मनी जोड़ तोड़ क के ऊ अपना उमीदवार के आसानी से जीता सकेले.\nसांसद आ विधायक लोग राष्ट्रपति पद के हर उम्मीदवार के अपना पसन्द के हिसाब से क्रम देबेला. पहिला पसन्द बतावल जरुरी होला आ अगर केहू पहिला पसन्द ना बतावल त ओकर वोट बेकार हो जाई. अगर दूइए गो उम्मीदवार रहलन तब त मामिला आसान होला काहे कि जे अधिका वोट पाई से आधा से अधिका के हकदार होइए जाई. बाकिर अधिका उम्मीदवार होखला का हालत में मामिला बहुते पेचीदा हो जाले. अगर पहिला राउन्ड में कवनो उम्मीदवार के आधा से अधिका वोट ना मिलल तब सबले कम वोट पाए वाला के नाम हटा दीहल जाला. आ ओकरा के वोट देबै वालन के दूसरका पसन्द के पहला पसन्द मान के दुबारा गिनिती कइल जाला आ ई दौर जबले चलेला जब ले केहू निर्णायक वोट ना पा लेव.\nयाद करीं कि नीलम संजीव रेड्डी आ वीवी गिरी का बीच का चुनाव में अन्त में जाके फैसला भइल रहुवे. नीलम संजीव रेड्डी कांग्रेस के असली उम्मीदवार रहलन बाकिर इन्दिरा गाँधी बागी हो गइली आ वीवी गिरी के आपन उम्मीदवार बना के लड़वा दिहली. एह चुनाव में कवनो गोल अपना सांसद विधायकन के ह्वीप ना जारी कर सके आ हर सांसद आ विधायक के अपना मर्जा से वोट देबे के पूरा छूट होला. बाकिर ई ऊ आपन वोट दोसरा के देखा बता ना सकसु आ अगर अइसन कइलन त उनुकर वोट रद्द मान लीहल जाई. साथही वोट देबे खातिर एगो खास कलम दीहल जाला एह लोग के आ अगर केहू दोसरा कलम से वोट दीहल त ओकरो वोट रद्द क दीहल जाई.\nअब ले भारत के तेरह गो राष्ट्रपति चुनाइल बाड़न.\n1- पहिलका राष्ट्रपति डा॰राजेन्द्र प्रसाद (1884-1963) दू हाली चुनइलन आ 26 जनवरी 1950 से लेके 12 मई 1962 ले राष्ट्रपति रहुवन.\n2- उनुका बाद डा॰सर्वपल्ली राधाकृष्णन (1888-1975) 13 मई 1962 से 13 मई 1967 ले,\n3- डा॰ जाकिर हुसेन (1897-1969) 13 मई 1967 से3मई 1969 ले,\n4- वराहगिरी वेंकट गिरी (1894-1980) 24 अगस्त 1969 से 24 अगस्त 1974 ले,\n5- फखरुद्दीन अली अहमद (1905-1977) 24 अगस्त 1974 से 11 फरवरी 1977 ले,\n6- नीलम संजीव रेड्डी (1913-1996) 25 जुलाई 1977 से 25 जुलाई 1982 ले,\n7- ज्ञानी जैल सिंह (1916-1994) 25 जुलाई 1982 से 25 जुलाई 1987 ले,\n8- रामास्वामी वेंकटरमण (1910-2009) 25 जुलाई 1987 से 25 जुलाई 1992 ले,\n9- शंकर दयाल शर्मा (1918-1999) 25 जुलाई 1992 से 25 जुलाई 1997 ले,\n10- कोचेरिल रमण नारायणन (1920-2005) 25 जुलाई 1997 से 25 जुलाई 2002 ले,\n11- ए पी जे अब्दुल कलाम (1931-2015) 25 जुलाई 2002 से 25 जुलाई 2007 ले,\n12- प्रतिभा पाटिल (1934 – ) 25 जुलाई 2007 से 25 जुलाई 2012 ले, आ\n13- मौजूदा राष्ट्रपति प्रणव मुखर्जी (1935- ) 25 जुलाई 2012 से.\nएहमें से डा जाकिर हुसेन, फखरुद्दीन अली अहमद जी के मृत्यु राष्ट्रपति रहते हो गइल रहुवे. बाकि लोग आपन पूरा अवधि ले राष्ट्रपति रहल बा. सबले अधिका दिन ले राष्ट्रपति रहे के सम्मान भोजपुरी इलाका के राजेन्द्र बाबू के मिलल जे दुबारा राष्ट्रपति चुनाईल रहलें आ 12 बरीस ले एह पद के शोभा बढ़वलें.\nडॉ जाकिर हुसेन के निधन का बाद वीवी गिरी के कामचलाऊ राष्ट्रपति बनावल गइल. चुनाव लड़े ला ऊ इस्तीफा दे दिहलें आ तब सुप्रीम कोर्ट के मुख्य न्यायाधीश मो. हिदायतुल्लाह के कामचलाऊ राष्ट्रपति बनावल गइल रहे.\nफखरुद्दीन अली अहमद के निधन का बाद तब उपराष्ट्रपति रहल बासप्पा दानप्पा जैती के कामचलाऊ राष्ट्रपति बनावल गइल.\nडॉ जाकिर हुसेन का बेरा ले उपराष्ट्रपति के राष्ट्रपति बने के मौका मिलत रहल. बाकिर ओकरा बाद वराहगिरी वेंकट गिरी के समय उपराष्ट्रपति रहल गोपाल स्वरूप पाठक के, फखरुद्दीन अली अहमद के राष्ट्रपति रहे का दौरान उपराष्ट्रपति रहल बासप्पा दानप्पा जैती के, नीलम संजीव रेड्डी का समय उपराष्ट्रपति रहल मुहम्मद हिदायतुल्ला के ई सौभाग्य ना मिल पावल.\nबाद में ज्ञानी जैल सिंह का समय उपराष्ट्रपति रहल वेंकटरमण के, वेंकटरमण का समय उपराष्ट्रपति रहल शंकर दयाल शर्मा के, आ शंकर दयाल शर्मा का समय उपराष्ट्रपति रहल कोचेरिल रमण नारायणन के ई मौका जरुर मिल गइल.\nकोचेरिल रमण नारायणन का समय उपराष्ट्रपति रहल कृष्णकान्त के आ भैरो सिंह शेखावत के अउर प्रलिभा पाटिल का समय उपराष्ट्रपति रहल हामिद अंसारी के फेर ई सौभाग्य ना मिल पावल.\nपूरा संभावना इहो बा कि मौजूदा उपराष्ट्रपति हामिद अंसारी के फेर ई सौभाग्य नइखे मिले वाला.


Bhojpuri: कोरोना के दूसरा लहर आवते फेर मंडराए लागल फिल्म इंडस्ट्री पर खतरा – Sachcha Dost Domain Regd. ID: D414400000 002908407-IN Editor - vinayak Ashok Jain (Luniya) 8109913008\nApr 7, 2021 Akshay Kumar Suryavanshi, Bhojpuri, Bhojpuri news, Corona Indian Mutant, Corona Ka kahar, film industry, pawan singh, second wave of corona\nआज विश्व स्वास्थ्य दिवस ह आ विडंबना देखीं कि स्वास्थ्ये के लेके सभे चिंता आ दहशत में बा. कोरोना सम्पूर्ण विश्व के मानव जाति खातिर सुरसा के मुंह लेखां बढ़ले जाता. साल 2019 में चीन में पैदा भइल कोरोना वायरस भारत में मार्च महीना से आपन अइसन प्रकोप बढ़वलस कि पूरा देश रुक गइल आ देश के लोग घर में लुका गइल. साल 2020 में कोरोना के रोके खातिर लागल लॉकडाउन में लोग खूब हलकान भइल, बिजनेस ठप भइल, बहुत लोग के नौकरी चाकरी छूटल, बहुत लोग अधिया-चौथाई पर वर्क फ्रॉम होम करे लागल आ कहीं-कहीं अर्थव्यवस्था के रफ्तार साफे रुक गइल. कसहूँ साल बीतल. कोरोना के मार कम भइल. नया साल आइल आ ओकरा साथे आइल वैक्सीन के सौगात त लागल कि 2020 के नामे मुड़ी अइंछ के ढेला फेंक दिहल जाव आ 2021 हँसी-ख़ुशी से गुजारल जाव बाकि आहि दादा, ई त फेर लवट के आ गइल आ फेर चारु ओर लॉकडाउन भा नाइट कर्फ्यू लागे लागल. अब का करीं ए चनेसर ?पिछला साल जब लोग घर में जानवर जइसन कोंचाइल त ओकरा मरम बुझाइल कि खूँटा में बन्हाइल गाइ-गोरू आ घर सम्हारे वाली औरत कइसे एगो चारदीवारी में रहि के जिनगी गुजारेली. जब घर में पटाइल-पटाइल मन अगुता गइल त लोग के मनोरंजन के बड़ा जरूरत महसूस भइल. इंसान के मूलभूत आवश्यकता में स्वास्थ्य के बाद मनोरंजने के स्थान बा. एही से लोग तरह-तरह से अपना के खुश करे के मौका ढूँढे लागल. लोग बाहर ना जा सकत रहे त घरे टीवी आ मोबाईल पर मनोरंजन खातिर फिल्म, सीरियल देखे लागल. एही से सैटेलाइट टीवी आ डिजिटल प्लेटफॉर्म कुल के बहार आ गइल. नया सीरियल के शूटिंग बंद हो गइल रहे, एह से पुरनका धारावाहिक जइसे रामायण, महाभारत खूब चाव से देखल गइल. फिलिम के शूटिंग भी बंद रहे आ सिनेमाहॉल भी बंद त ना नया फिलिम बनल आ ना बन चुकल फिलिम के प्रदर्शन भइल.\n2020 में कई गो हिन्दी, भोजपुरी, तमिल, तेलुगु फिल्मन के ट्रेलर रिलीज भइल बाकिर प्रदर्शन रुक गइल. जइसे अक्षय कुमार, कैटरीना कैफ के बहुप्रतीक्षित फिल्म सूर्यवंशी के प्रदर्शन अनिश्चित काल खातिर टाल दिहल गइल आ एह साल फेर निर्माता लोग सुगबुगाइल ह लोग तले फेर कोरोना दांत चियार के आ गइल. हालांकि पिछला साल कई गो फिलिम के डिजिटल पर रिलीज कर दिहल गइल बाकिर बड़ बजट के फिल्मन के साथे समस्या बा कि ओकरा के खरीदल ओटीटी प्लेटफ़ॉर्म खातिर संभव नइखे. बड़का फिलिम कुल टिकट खिड़किए पर कलेक्शन कर सकेली. अइसहीं दिनेश लाल यादव निरहुआ के फिल्म रोमियो राजा के ट्रेलर रिलीज हो गइल, ओकर गाना आ के बवाल मचा देहले सन बाकिर फिल्म सिनेमा के मुंह ना देख पवलस. ऊ एह साल होली पर रिलीज भइल ह. होलिए पर रिलीज भइल खेसारी लाल यादव के फिल्म ‘सइयां अरब गइले ना’, जवना के ट्रेलर लॉकडाउन के समय रिलीज कइल गइल, एह आशा में कि जइसे लॉकडाउन हटी फिल्म सिनेमाहॉल के मुंह देखी.\nसाउथ के कई गो फिल्म जवन लॉकडाउन खतम होते आ सिनेमाहॉल के खुलते रिलीज भइली ह सन आ अच्छा व्यवसाय कइली ह सन, ओमें सुपरस्टार विजय के फिल्म मास्टर बा जवन आवते निर्माता, सिनेमाहॉल मालिक, डिस्ट्रीब्यूटर आ ट्रेड पंडित के सुकून देहलस. लोग के लागल कि अब सब कुछ नीक हो जाई. एही चलते बड़का-बड़का फिल्मन के टीज़र-ट्रेलर रिलीज भइल ह, जइसे कि आलिया भट्ट के गंगू बाई कठियावाड़ी, यश के केजीएफ चैप्टर दो, अमिताभ बच्चन, इमरान हाशमी के चेहरे, अभिषेक बच्चन के बिग बुल आदि के जलदिए सिनेमाहॉल में प्रदर्शन के घोषणा सुन के दर्शक लोग खूब खुश भइल ह. बाकिर अब जवन हालात बनत बा आ एक-एक दिन में लाख-लाख केस निकलsता त बुझाता कि मामला गबड़ाई. हम फिल्म इंडस्ट्री में जेकरा से बतियवनी ह, ओकरे मुँह लटकल बा.सिनेमाहाल में पूर्ण तालाबंदी त नइखे बाकिर लोग तनी डेराइये के जाता काहें कि कवनो भरोसा नइखे, कहाँ कोरोनवा बइठल होखे. वैक्सीन भी तेजी से लगावल जा रहल बा बाकिर बढ़त केस के देख के महाराष्ट्र में त नाइट कर्फ्यू बटले बा, दिल्ली में भी अब लाग गइल. एकर माने जवन भी बिजनेस होई उ दिन में होई. अगर पिछला साल ओटीटी प्लेटफॉर्म के ऊपर दर्शक वर्ग के झुकाव आ सब्स्क्रिप्शन के देखल जाव त ई सिनेमाघर खातिर डबल चिंता के विषय बा. एक त अइसे कोरोना बिजनेस कम कइले बा, ऊपर से दर्शक अपना घर में बइठल अपना सुविधा के अनुसार कंटेन्ट देख सकेला. अब बड़-बड़ फिल्म जइसे लक्ष्मी, गुलाबो सिताबो, अंग्रेजी मीडियम, दुर्गामती, दिल बेचारा आदि ओटीटी पर ही रिलीज हो गइल आ लोग घर हीं नया फिलिम देख लेहलस.इ त बात भइल फिल्म आ सीरियल के, जेकर ज्यादातर शूटिंग बंबई में होला आ उहाँ कोरोना के मार सबसे तेज बा जेकरा चलते शूटिंग के काम लगभग बंद बा भा बंद हो रहल बा आ एकरा कारण एह इंडस्ट्री से जुड़ल एगो बड़ जनसंख्या के सामने फेर से पिछला साल लेखां बेरोजगार होखे के नौबत आ गइल बा. जइसे अउरी इंडस्ट्री में नियोक्ता भा सरकार के तरफ से मदद मिलेला, फिल्म इंडस्ट्री के उ नसीब नइखे. अभियो कलाकार लोग के यूनियन के छोट मोट मदद के आस में रहे के पड़ेला जवन मिली कि ना पता नइखे. हमरा जानकारी में पिछला साल बहुत बड़ संख्या में शूटिंग से जुड़ल कलाकार, टेकनीशियन, मजदूर बेरोजगार हो गइलें आ या त घरे लवटे पर मजबूर भइले भा रोजी-रोटी खातिर कुछ अउर करे लागलें. दुर्भाग्य से फेर उहे दिनवा आ गइल ए चनेसर… फेर ओइसने माहौल बन रहल बा. आइल रहनी ह जा मुंबई एक्टिंग करे बाकिर कोरोनवा के एक्टिंग के आगे सबकर एक्टिंग भुला गइल बा. आज विश्व सबसे बड़ विलेन इहे बा.\nपिछला साल एकरा चलते अनुमानतः फिल्म इंडस्ट्री के लगभग 1500 करोड़ रूपिया के चूना लागल रहे आ फेर एहू साल हालत खराबे लागत बा. अब त रामे मालिक बाड़े. रामनमियो आवते बा. राम करस सब जल्दिये ठीक होखे.


Prashant Kishore son of Bhojpuri region playing his stunt in elections all over the country Bhojpuri: देश भर क चुनाव में आपन डंका बजावत ह भोजपुरिया भाई प्रशांत किशोर\nBhojpuri: देश भर क चुनाव में आपन डंका बजावत ह भोजपुरिया भाई प्रशांत किशोर\nबिहार के भोजपुरी बोले वाला इलाका रोहतास में जनमल अउर बक्सर पलल बढ़ल भोजपुरिया भाई पीके माने प्रशांत किशोर (Prashant Kumar) गुजरात से लेके पंजाब अउर दिल्ली से लेके बिहार अउर आंध्र प्रदेश तक भाजपा, कांग्रेस, जनता दल, आप से लेके वाईएसआर कांग्रेस के चुनाव जितवा चुकल हउअन.\nLast Updated: April 8, 2021, 3:48 PM IST\nकहल जाला कि भोजपुरी (Bhojpuri) बहुते दंबग ह बोली ह जेके बोले वाला भाई लोग आपन आसे पासे रहे वालन के भाषा बोली के भी परभावित कर देला. एकर कइगो उदारहण देहल जा सकेला लेकिन इहां चरचा एगो भोजपुरिया भाई क कइल जात ह जे आपन बुद्धि क लोहा समूचा देश के मनवा चुकल ह. अइसे त समाज के हर क्षेत्र में कई गो भोजपुरी भाई लोग आपन डंका बजवा चुकल ह लेकिन चुनाव के क्षेत्र में एगो भोजपुरिया नाम अइसन ह जे बिना नेतागिरी के ही परदा के पीछे से ही आपन बुद्धि से कई दलन के चुनाव जितवा चुकल ह. बिहार के भोजपुरी बोले वाला इलाका रोहतास में जनमल अउर बक्सर पलल बढ़ल भोजपुरिया भाई पीके माने प्रशांत किशोर (Prashant Kishore) गुजरात (Gujarat) से लेके पंजाब (Punjab) अउर दिल्ली (Delhi) से लेके बिहार (Bihar) अउर आंध्र प्रदेश (Andhra Pradesh) तक भाजपा, कांग्रेस, जनता दल, आप से लेके वाईएसआर कांग्रेस के चुनाव जितवा चुकल हउअन.\nरोहतास क जिला मुख्यालय सासाराम के पासे एगो गांव में पीके क जनम होइल. बाबूजी श्रीकांत पांडे डॉक्टर रहले जे बाद में भोजपुर जिला के बक्सर में जाइके बस गइलें. इहां इ बतावल जरूरी ह कि यूपी के बनारस अउर गाजीपुर जिला से सटल बिहार क भोजपुरी इलाका पहिले शादाबाद जिला कहलात रहे जेकर मुख्यालय आरा रहे. 1972 में शादाबाद से कट के दूगो जिला बनल रोहतास अउर भोजपुर. 1990 रोहतास के कट के कैमूर ( भभुआ ) बनल अउर भोजपुर से कट के बक्सर जिला बनल. पीके क स्कूली पढ़ाई बक्सरे में होइल. बाद में उ इंजीनियर बने हैदराबाद चल गइलें. कुछ दिन लखऩऊ में नौकरी कइला के बाद पीके विदेश में राष्ट्रसंघ के साथे जुड़ गइलें. राष्ट्रसंघ के साथे लोक स्वास्थ्य पर उ आठ साल तक काम कइलें. एकरा बाद 2011 में वाइब्रेंट गुजरात कार्यक्रम से जुड़ला के चलते उ गुजरात के तब के मुख्यमंत्री नरेंद्र मोदी से जुड़ले अउर 2012 में उनके तीसरा बार मुख्यमंत्री बनावे में सहयोग कइलें.\nअब तक उनकर नाम अउर काम परदा के पीछे ही रहल. माने पीके नाम क भोजपुरिया भाई के तब तक केहू नाही जानत रहे. लेकिन 2013 में आपन चुनावी प्रचार कंपनी सीएजी ( सिटीजंस एकाउंटेबल ग्रुप) बनाइके उ 2014 क लोकसभा चुनाव में भाजपा उहो विशेषकर नरेंद्र मोदी क परचार क जिम्मा आपन कान्ही पर ले लेलं. मोदी खातिर चाय पर चरचा जइसन कइगो लोकप्रिय कार्यक्रम बनावें के पीछे पीके क ही हाथ बतावल जाला. 2014 में भाजपा क जीत अउर मोदी के परधानमंतरी बनला के बादे से पीके नाम क भोजपुरिया मनई के देश भर में लोग जाने लागल. एकरा बाद उनकर साथ मोदी से छूट गइल बा इहो कहल जा सकेला कि परधानमंतरी बनला के बादे मोदी पीके के भुला देहलं. मोदी से अलग होइला के बाद पीके आईपैक माने आई पीएसी ( इंडियन पोलिटिकल एक्शन कमिटी ) बनवलं. आईपैक पहिला बार 2015 क चुनाव में बिहार क मुख्यमंत्री नीतिश कुमार खातिर काम कइलें अउर उनकर चुनाव परचार क रणनीति पर काम कइलें. उ चुनाव में नीतिश कुमार क जदयू अउर लालू परसाद क राजद क महागंठबंधन भाजपा के पटकनी देके बिहार क सत्ता कबजिया लेलस. उ चुनाव में... बिहार में बहार ह.. नीतिशे कुमार ह ... जइसन चुनावी नारा पीके क बेजोड़ चुनावी रणनीति क ही हिस्सा रहे. कहल जाला कि नीतिश कुमार पीके से एतना परभावित भइलें कि चुनाव बाद उनकरा के बिहार सरकार क सलाहकार बना देलं.\nपरदा क पीछे काम करे वाला पीके क नाम अउर काम अब परदा से निकल कर बाहर आ गइल रहे. एही के चलिता बिहार सरकार क सलाहकार रहते उनकरा के 2017 के यूपी अउर पंजाब चुनाव में कांग्रेस क भी चुनावी रणनीति बनावें क जिम्मा मिल गइल. समाजवादी पार्टी क साथ गंठबंधन के चलिते यूपी कांग्रेस में उनकर चुनावी रणनीति त दरकिनार कर देहल गइल लेकिन पंजाब में कैप्टन अमरिंदर सिंह क कांग्रेसी सरकार दस साल बाद सत्ता में वापिस आ गइल. जबकि उ चुनाव से पहिले आइल सबही चुनावी सर्वेक्षण में आम आदमी पार्टी क सरकार बनत नजर आवत रहे. लेकिन पीके क रणनीतिक कौशल से बाजी पलट गइल. फेरो 2019 के आंध्रप्रदेश क चुनाव में वाईएसआर कांग्रेस क मुखिया जगनमोहन रेड्डी पीके के आपन राजनीतिक सलाहकार बनावलें. पीके क चुनावी रणनीति क ही कमाल रहे कि वाईएसआर कांग्रेस 175 में से 151 सीट जीत गइल. एकरा बाद 2020 में दिल्ली क विधानसभा चुनाव में आम आदमी पार्टी उनकर रणनीति सेवा लेके 70 में से 62 सीट जीत गइल अब त समूचा देश में पीके क बेजोड़ चुनाव रणनीति क डंका बाजे लागल.\nएकरा बीचे में पीके 2018 में नीतिश कुमार के चलिते जदयू में शामिल हो गइलें लेकिन नागरिक संसोधन अधिनियम सीएए पर नीतिश कुमार से मतभेद के चलिते जनवरी 2020 में पार्टी से बाहर हो गइलें बा निकाल देहल गइलें. अब ए साल 2021 के चुनाव में उनपर बंगाल में ममता बनर्जी क तृणमूल कांग्रेस अउर तमिलनाडु में डीएमके खातिर चुनावी रणनीति बनावें क जिम्मा ह. दूनों राज्य क चुनावी सर्वेक्षण में तृणमूल कांग्रेस अउर डीएमके क सरकार बने क संभावना ह. बंगाल में ममता के भाजपा की ओर से भारी चुनौती मिलत ह. एकरा चलते पीके एक बार फिर चरचा में हउअन. इ चुनाव के बीचे उनके अगिला साल होवे वाला पंजाब चुनाव खातिर मुख्यमंतरी कैप्टन अमरिंदर सिंह की ओर से चुनावी परचार संभारे क न्यौता मिल चुकल ह.\n2021 अउर 2022 क चुनाव में पीके के पहिले जइसन सफलता मिली कि नाही इ त समय बताई लेकिन इहा सवाल इ ह कि पीके क अब तक सफलता क पीछे क का राज ह. एकरा बारे में पीके बतावे लं कि उनकर बाबू जी कहत रहे कि हर आदमी में कऔनों न कऔनों गुण छिपल होला ओके पहिचाने क जरूरत होला. इ कारण ह कि हम हर आदमी के ओकर गुण से पहचानें क परयास करिलां ना कि ओकर जाति बा धरम से. बाबू जी क मूलमंत्र के चलिते ही शायद पीके में गुण दोष के आधार पर बेजोड़ रणनीति बनावे क कौशल आइल होई. इ शायद पीके क बुद्धि क ही कमाल ह कि महिना भर पहिले ही उ एगो टीवी चैनल से कहले रहलं कि बंगाल में तृणमूल कांग्रेस क जीत अउर भाजपा क हार क बीच क अंतर बहुते अधिका ह अउर इ अंतर तबिहे कम हो सकेला जदि चुनाव के बीचे देश में कऔनों अप्रिय घटना हो जाए. ( डिसक्लेमर- लेखक वरिष्ठ पत्रकार हैं और उनके निजी विचार हैं.)


सहजोग करीं साहब: चमकी बोखार - तारकेश्वर राय 'तारक' - मैना: भोजपुरी साहित्य क उड़ान (Maina Bhojpuri Magazine)\nHome तारकेश्वर राय 'तारक' Bhojpuri Lekh सहजोग करीं साहब: चमकी बोखार - तारकेश्वर राय 'तारक'\nसहजोग करीं साहब: चमकी बोखार - तारकेश्वर राय 'तारक'\nआँख लोरा जाता बिहार के मुजफ्फरपुर कऽ हाल देखी के। चमकी बोखार से पीड़ित सैकड़न बच्चन के असमय मउवत के समाचार सुनला पढ़ला के बाद देंह में बेचैनी लेस लेले बा। काल के गाल में असमय समात देश के भावी नागरिक क जन्मदाता परिजन के रोवाई हाहाकार आ चीत्कार सुन के कवन अईसन निर्मोही होखी जेकरा जीवन के आमोद प्रमोद निक लागी। मजदूर के सम्मान अउरी किसान के भगवान बता के ओकर जय-जयकार कइल जाला समाज में। गरीबी आ भुख मरी से तड़पत, जांगर होखला के बादो शिक्षा-जागरुकता के कमी के चलते बेरोजगारी आ अउरी कुल समस्या के दशं झेलत अनगिनत लोग बा अपना समाज में। चमकी बोखार से भी सबसे अधिका ईहे तबका प्रभावित बा। जागरूकता के अभाव एह बेमारी के भयावह रूप में चहुँपा देहलस। 90 के दशक से प्रायः हर सलिये मई-जून के महिना में कमोबेश ई नजारा देखे के भेटा जाला।\nसबसे अधिका वोट देवे वाला ईहे तबका हऽ, ओकरे वोट से हुक्मरान लोग चुनाला आ सता क सुख के साथ हुकूमत के ताकत भेटाला। जनता के सेवक क रूप में जाने जाए वाला नेताजी लोग के ई रूप चुनावे तक रहेला। जीतला के बाद के केकरा के पुछेला। चुनाव के समय गावँ में रोजे कवनो ना कवनो राजनीतिक दल के नुमाइंदा लोग अपना के सच्चा हितैषी जतावे ख़ातिर साथ मे भोजन करे के साथ ही साथ दुःख सुख में साथ निभावे के वादा कऽ बरीखा से भेवत नजर आवत रहे लोग। एह दुःख के घड़ी में केहु नजर नइखे आवत।\nजवन भोपूं बजा बजा के चुनाव के समय कपार दुखवा देत रहे लोग, उहे लोग अगर एको हिस्सा के प्रयास जनता के जागरुक करे में लगवले रहीत त ई दिन ना देखे के पड़ित ।\nखाली सरकार के दोष देहला से ई त्रासदी से पिण्ड ना छुटी कुछ काम अपनो के करे के परी । कुपोषण के शिकार बच्चा एह बीमारी में जल्दी धरा जालन। पानी के कमी न हो जाव शरीर मे ओकर खियाल खुदे करे के परी। कवनो मन्त्री नेता भा डॉक्टर ना अइहन चीनी ग्लूकोज के घोल पियावे पीड़ित बच्चन के ओकर साफ सफाई क धियान रखे।\nमिडिया तऽ लोकतंत्र के चौथा स्तम्भ हऽ। जवन मुस्तैदी मीडिया कर्मी अब अस्पताल के डाक्टर के मुँह में माइक ठूँस के देखावत बाण उहे जागरूकता ई त्रासदी आवे ले पहिले भी देखावल जा सकते रहे। बचाव के उपाय कऽ जायजा लेके। सामान्य जानकारी से सैकड़ों बच्चन कऽ अनमोल जान के बचावल जा सकतऽ रहे।\nचमकी बोखार से बचाव ख़ातिर जवन आदमी जागरूकता फैलावे में दिन रात लागल बाणन एक दिन खाली एक दिन उनकर भी साथ दिहिं न साहब! रवुवा लगे तऽ बड़का संसाधन बा! सतर्कता से एकरा से मुक्ति मिल सकतऽ बा। भोभा लगाके बताइ नऽ।\nसंवेदना के भंजा के आपन टी आर पी मत बढाई साहेब। सता पक्ष के विफलता देखावे ख़ातिर मुजफ्फरपुर के अस्पताल के आईसीयू में जाये के जरूरत नइखे उ तऽ रवुवा स्टूडियो में बइठ के भी पुरा देश के बता सकत बानी।\nरवुवा अस्पताल अउरी डॉक्टर लोग के उनकर काम करे दिहीं। प्रशासन के लताड़ी उनकरा नाकामी पर। जागरूकता फईलावे में मदद करी। खाली बार नोचला से भार कम ना होखी। जागरुकता से ही बचाव सम्भव बा ओके फ़इलावे में सहयोग करीं। हमरा तऽ लगता, बचवन से अधिका बोखार तऽ सिस्टम के हो गइल बा। 17वी लोकसभा के गठन के बाद संविधान अउरी भगवान के किरिया खाये वाला सत्ता पक्ष के सांसद लोग के चुप्पी अउरी बिपक्ष के मौन दिल के कचोटता ये साहेब!\nनाम: तारकेश्वर राय 'तारक'\nसम्प्रति: उप सम्पादक - सिरिजन (भोजपुरी) तिमाही ई-पत्रिका